title: God of War II

text: Atlas' Quake on taika, joka saa aikaan maanjäristyksen.


title: God of War II

text: Kratos saa pelin aikana myös kolme muuta asetta, alkuaseiden ("Blade’s of Athene") lisäksi.


title: Nirmala Srivastava

text: Nirmala Srivastava eli Shri Mataji Nirmala Devi (21. maaliskuuta 1923 Chhindwara, Intia – 23. helmikuuta 2011 Genova, Italia) oli sahaja-joogan kehittänyt intialainen. Hän syntyi kristityille vanhemmille Chhindwarassa.


title: Nirmala Srivastava

text: Srivastava perusti 1970-luvun alussa sahaja-jooga-liikkeen, joka on sittemmin levinnyt suurimpaan osaan maailmasta. Laajalti tämä on perustajan itsensä ansiota; hän kierteli henkilökohtaisesti eri puolilla maailmaa levittämässä oppiaan.


title: Gibson EB-3

text: Gibson EB-3 ("EB" = ) on Gibsonin vuodesta 1961 eteenpäin valmistama bassokitara.


title: Gibson EB-3

text: Ensimmäinen EB-3 esiteltiin vuoden 1961 tammikuussa, Anaheimissä pidettävässä NAMM Show’ssa.


title: Gibson EB-3

text: Ensimmäisessä EB-3:ssa oli ohut SG-sähkökitaran muotoinen runko ja sen mensuuri oli 775 mm (30.5"). Bassossa oli yksinkertainen rakenne; yksiosainen mahonkirunko ja yksiosainen 20-nauhainen mahonkikaula. Mikrofoneina oli yksi humbucker ja yksi mini-humbucker, joille molemmille oli oma äänevoimakkuuden ja äänenvärin säädin. Mikrofonien vaihtoon oli kierrettävä neljäasentoinen kytkin.


title: Gibson EB-3

text: EB-3-bassoon tuli vuosien varrella monia muutoksia. Basson puuosissa käytettiin erilaisia materiaaleja ja kaulat alettiin valmistaa kolmesta osasta. Mikrofonit siirtyivät lähemmäs tallaa ja kaulamikrofonin suojus valmistettiin muovin sijasta nikkelistä. Basson alkuperäisen ja perinteisimmän cherryn eli kirsikan värin lisäksi tuli myös muita vaihtoehtoja.


title: Gibson EB-3

text: EB-3 oli alun perin lyhytskaalainen basso, mutta siitä on valmistettu myös pikäskaalaista 864 millimetrin eli 34 tuuman versiota ja viisikielistä versiota.


title: Gibson EB-3

text: EB-3:n valmistus lopetettiin vuonna 1979. Nykyään Gibson valmistaa lähes samankaltaista bassoa "Gibson SG Bass"-nimellä. Gibsonin omistama Epiphone valmistaa halvempaa kopiota sekä lyhyt- että pitkäskaalaisesta EB-3-mallista.


title: Gibson EB-3

text: EB-3 saavutti eniten suosiotaan 1960-luvun brittiyhtyeiden keskuudessa. Tunnettuja soittajia olivat muun muassa Jack Bruce (Cream), Andy Fraser (Free) ja Bill Wyman (The Rolling Stones). Nykyään bassoa käyttää vielä muun muassa Mike Watt (Iggy & the Stooges) ja Jared Followill (Kings of Leon). Tasavallan Presidentti- ja Wigwam- yhtyeissä soittanut Måns Groundstroem on käyttänyt mallia.


title: Allie Sherman

text: Alexander ”Allie” Sherman (10. helmikuuta 1923 Brooklyn, New York – 3. tammikuuta 2015 Manhattan, New York) oli yhdysvaltalainen amerikkalaisen jalkapallon pelaaja ja valmentaja. Hän voitti vuoden NFL-valmentajan palkinnot perättäisinä vuosina 1961 ja 1962.


title: Allie Sherman

text: Sherman loi ammattilaispelaajan uransa Philadelphia Eagles -seurassa 1940-luvulla.


title: Allie Sherman

text: Sherman toimi New York Giantsin päävalmentajana vuosina 1961–1969. Hän työskenteli myös Kanadassa Winnipeg Blue Bombersin päävalmentajana vuosina 1953–1957.


title: Wilfred Proudfoot

text: George Wilfred Proudfoot (19. joulukuuta 1921 – 19. heinäkuuta 2013) oli brittiläinen konservatiivipuolueen poliitikko ja liikemies.


title: Wilfred Proudfoot

text: Proudfoot oli epäonnistuneesti ehdolla parlamenttiin jo vaaleissa 1951 ja 1955. Vasta kolmas yritys onnistui, ja hän istui parlamentin jäsenenä alun alkaen vuosina 1959–1964 Clevelandin vaalipiiristä.


title: Wilfred Proudfoot

text: Proudfoot oli parlamentissa jälleen vuosina 1970–1974, tällä kertaa Brighouse and Spenboroughin vaalipiiristä, jossa häntä edelsi ja seurasi Colin Jackson.


title: Colin Jackson (poliitikko)

text: George Colin Jackson (6. joulukuuta 1921 – 19. huhtikuuta 1981) oli brittiläinen Labour-puolueen poliitikko. Hän istui parlamentin jäsenenä Brighouse and Spenboroughin vaalipiiristä vuosina 1964–1970 ja 1974–1979.


title: Colin Jackson (poliitikko)

text: Jacksonia edelsi ensimmäisellä kerralla Michael Shaw ja seurasi Wilfred Proudfoot; toisella kerralla Proudfoot oli edeltäjänä ja seuraajana Gary Waller.


title: Michael Shaw

text: Michael Norman Shaw, Northsteadin paroni Shaw (s. 9. lokakuuta 1920) on brittiläinen konservatiivipuolueen poliitikko. Hän istui maansa parlamentissa seuraavasti: Shaw istui myös Euroopan parlamentin jäsenenä vuosina 1974–1979. Hänestä tehtiin vuonna 1994 elinikäinen pääri Northsteadin paroni Shaw.


title: Operation Stackola

text: Operation Stackola on rap-yhtye Lunizin ensimmäinen albumi. Albumi julkaistiin vuonna 1995 ja se myi hittisingle "I Got 5 on It"in avulla platinaa. "Operation Stackola" on tähän mennessä ryhmän myydyin albumi.


title: Arturo Pomar

text: Arturo Pomar Salamanca (1. syyskuuta 1931 – 26. toukokuuta 2016 Barcelona) oli espanjalainen shakinpelaaja. Hän menestyi alallaan jo lapsena ja sai opetusta Aleksandr Alehinilta.


title: Arturo Pomar

text: Pomar sai shakin suurmestarin arvonimen vuonna 1962. Hän voitti seitsemästi Espanjan-mestaruuden (1946, 1950, 1957, 1958, 1959, 1962, 1966).


title: Arturo Pomar

text: Pomar edusti kahteentoista otteeseen Espanjaa shakkiolympialaisissa.


title: Huitzilopochtli

text: Huitzilopochtli oli asteekkien sodan ja auringon jumala. Nimi voidaan kääntää monella tavalla, esimerkiksi "se, jolla on kolibri vasemmassa kädessään" Huitzilopochtli oli asteekkien tärkeimpiä jumalia. Häntä kutsuttiin myös nimillä Uitzilopochtli, Xiuhpilli (“Turkoosiprinssi”) ja Totec (“Meidän herramme”). Kuvataiteessa Huitzilopochtli kuvattiin usein kotkan hahmossa..


title: Huitzilopochtli

text: Asteekkien mytologiassa Huitzilopochtli esitetään jumalana, joka johdatti asteekit alkuperäisestä kotimaastaan Aztlanista Meksikon laaksoon. Matkan aikana papit kantoivat Huitzilopochtlia esittävää kolibrin kuvaa harteillaan, ja öisin jumalan ääni antoi käskyjä. Huitzilopochtlin määräyksestä asteekkien pääkaupunki Tenochtitlán perustettiin vuonna 1325 Texcocojärven pienelle kivikkoiselle saarelle.Kaupungin ensimmäinen temppeli rakennettiin sille paikalle, jossa kotka nokki kallion päällä käärmettä. Tämä kohtaus on kuvattuna nykyisen Meksikon lipussa. Tämän jälkeen jokainen asteekkihallitsija laajensi temppeliä.


title: Huitzilopochtli

text: Asteekkivaltakunnan pääkaupungissa Tenochtitlánissa oli espanjalaisten saapumisen aikoihin 1521 suuri kaksoisporraspyramidi, jossa asteekit uhrasivat verisellä tavalla ihmisiä Huitzilopochtlille ja sateen ja hedelmällisyyden jumala Tlalocille.


title: Torii

text: Torii (, kirjaimellisesti ”linnun orsi”) on perinteinen japanilainen portti, joka rakennetaan useimmiten šintolaisen pyhäkön sisäänkäynnille tai pyhäkön alueelle. Se toimii merkkinä siirtymisestä pyhästä maailmasta profaaniin, maalliseen maailmaan. Sisäänkäynnillä sijaitseva torii on yleensä helpoin tapa tunnistaa šintolainen pyhäkkö, ja japanilaisissa kartoissa pyhäkköjä edustaakin pieni torii-symboli. Toriit ovat kuitenkin myös yleinen näky buddhalaisissa temppeleissä, joissa ne seisovat temppelin oman pyhäkön (, ”suojeluspyhäkkö”) sisäänkäynnillä. Nämä pyhäköt ovat yleensä hyvin pieniä.


title: Torii

text: Ensimmäiset toriit rakennettiin Japaniin viimeistään Heian-kauden keskivaiheilla, sillä ne mainitaan vuonna 922 kirjoitetussa tekstissä. Varhaisin jäljellä oleva kivinen torii on rakennettu 1100-luvulla, ja se kuuluu Hachiman-pyhäkölle Yamagatan prefektuurissa. Vanhin olemassa oleva puinen torii on vuonna 1535 rakennettu "ryōbu"-tyylinen torii Kubō Hachimanin pyhäkössä Yamanashin prefektuurissa.


title: Torii

text: Toriit rakennettiin perinteisesti puusta tai kivestä, mutta nykyään niiden rakentamiseen voidaan käyttää myös betonia, kuparia, ruostumatonta terästä tai muita materiaaleja. Ne jätetään yleensä joko maalaamatta tai maalataan kirkkaanpunaisiksi mustaa yläpalkkia lukuun ottamatta. Inari-pyhäköillä on tyypillisesti useita torii-portteja. Liike-elämässä menestynyt ihminen lahjoittaa usein toriin pyhäkölle osoittaakseen kiitollisuutensa. Kioton Fushimi Inari-taishassa on tuhansia tämäntyyppisiä toriita, joihin on jokaiseen kaiverrettu lahjoittajan nimi.


title: Torii

text: Toriin tarkoitus on olla merkki siirtymisestä pyhälle alueelle. Šintolaiselle pyhäkölle johtavan tien ("sandō") varrella on tämän vuoksi lähes aina yksi tai useampi torii, ja ne ovatkin yleensä helpoin tapa erottaa pyhäkkö buddhalaisesta temppelistä. Jos sandō kulkee useamman toriin alitse, niistä ensimmäistä kutsutaan nimellä "ichi no torii" (, ”ensimmäinen torii”). Seuraavia toriita lähempänä pyhäkköä kutsutaan yleensä nimillä "ni no torii" (, ”toinen torii”) ja "san no torii" (, ”kolmas torii”). Syvemmällä pyhäkön alueella voi olla vielä muita toriita, jotka kertovat kasvavasta pyhyydestä lähestyttäessä pyhäkön sydäntä ("honden"). Šintolaisten pyhäkköjen ja Japanin keisarihuoneen välisen läheisen suhteen vuoksi myös jokaisen keisarin haudan edessä on torii.


title: Torii

text: Toriita käytetään usein myös Japanin buddhalaisessa arkkitehtuurissa. Niinkin huomattavan temppelin kuin Osakan Shitennō-jin, jonka perusti vuonna 593 Shōtoku Taishi ja joka on maan vanhin valtion rakentama buddhalainen temppeli, pääsisäänkäynnillä on torii-portti. (Alkuperäinen puinen torii paloi vuonna 1294, jolloin se korvattiin kivisellä portilla.) Monissa buddhalaissa temppeleissä on yksi tai useampi temppelin suojeluskamille omistettu pyhäkkö, jonka sisäänkäynnillä on torii.


title: Torii

text: Benzaiten on japanilainen synkreettinen jumalatar, jonka juuret ovat hindulaisessa Sarasvatī-jumalassa ja jossa yhdistyy sekä šintolaisia että buddhalaisia piirteitä. Tämän vuoksi Benzaitenille omistettuja halleja on rakennettu sekä pyhäköihin että temppeleihin, ja molemmissa tapauksissa hallin edessä seisoo torii. Jumalatar itse kuvataan joskus torii päänsä päällä. "Yamabushit", japanilaiset vuoriaskeetikot, joita on pidetty pitkään taitavina yliluonnollisilla voimilla varustettuina sotureina, käyttävät joskus symbolinaan toriita.


title: Torii

text: Toriita käytetään myös joskus Japanin symbolina ei-uskonnollisissa yhteyksissä. Se on esimerkiksi Yhdysvaltain 101. maahanlaskudivisioonan 187. jalkaväkirykmentin ja muiden Japanissa olevien Yhdysvaltain joukkojen tunnus.


title: Torii

text: Toriin alkuperää ei tunneta. Siitä on esitetty erilaisia teorioita, joista yhtäkään ei ole yleisesti hyväksytty. Koska symboliset portit ovat Aasiassa yleisiä – samantapaisia rakennelmia esiintyy esimerkiksi Intiassa, Kiinassa, Thaimaassa, Koreassa sekä nikobaarien ja shompenien kylissä – monet historioitsijat uskovat, että torii saattaa olla muualta omaksuttu perinne.


title: Torii

text: Torii saattaa esimerkiksi olla peräisin intialaisesta "torana"-portista, joita on Sanchin luostarissa maan keskiosassa. Tämän teorian mukaan toranan otti käyttöön shingon-buddhalaisuuden perustaja Kūkai, joka käytti sitä erottamaan homa-rituaalille tarkoitetun pyhän tilan muusta alueesta. Hypoteesi syntyi 1800- ja 1900-luvuilla, koska molempien porttien rakenteet ja nimet ovat samankaltaisia. Teoriaa vastaan on esitetty kielitieteellisiä ja historiallisia vastalauseita, mutta sen paikkansapitävyydestä ei ole vielä päästy yksimielisyyteen.


title: Torii

text: Thaimaan Bangkokissa on uskonnollinen, Sao Ching Cha -niminen rakennelma, joka muistuttaa suuresti toriita. Sitä käytetään kuitenkin keinuna. Bramiinit keinuvat siinä seremonioiden aikana ja yrittävät napata toiseen pilareista kiinnitetyn kolikkopussin.


title: Torii

text: Muiden teorioiden mukaan torii saattaisi olla sukua kiinalaiselle "pailou"-portille. Näillä porteilla on kuitenkin suuri määrä erilaisia muotoja, joista vain osa muistuttaa edes jollain tavalla torii-porttia.


title: Torii

text: Korealainen "hongsalmun" (紅箭門) on toriin kaikkein todennäköisin sukulainen. Se maalataan punaiseksi, ja sen kahden pilarin ja kahden palkin muodostama rakenne muistuttaa vahvasti toriita. Hongsalmun seisoo myös vapaasti pyhän paikan edessä tai lähellä ja toimii ainoastaan pyhän ja profaanin välisen rajan merkkinä. Tärkein ero porttien välillä on se, että Koreassa vaakapalkit eivät ole pilarien päällä, vaan pilarit nousevat niitä korkeammalle. Ilmiselvistä samankaltaisuuksista huolimatta ei kuitenkaan varmasti tiedetä, kehittyivätkö portit eri maissa samaan aikaan vai syntyikö toinen perinne selvästi toisesta.


title: Torii

text:
Toriille ehdotettuja sukulaisia
Toinen hypoteesi perustuu linnunorsien uskonnolliseen käyttöön Aasiassa. Korealaiset "sotdaet" () ovat keppejä, joiden päässä on yksi tai useampi veistetty lintu. Niitä on yleensä kylään johtavalla tiellä "jangseung"-nimisten toteemipaalujen rinnalla. Ne ovat talismaneja, joiden tarkoitus on karkottaa pahoja henkiä ja tuoda kyläläisille hyvää onnea. Muodoltaan ja tarkoitukseltaan samankaltaisia ”linnunorsia” on käytetty myös muissa šamanistisissa kulttuureissa, kuten Kiinassa, Mongoliassa ja Siperian alueella. Vaikka ne eivät näytä torii-porteilta ja niillä on erilainen funktio, ne osoittavat, että linnuilla uskotaan monissa aasialaisissa kulttuureissa olevan taikavoimia. Ne saattavat siten auttaa selittämään, miksi sana ”torii” tarkoittaa kirjaimellisesti "linnunortta".


title: Torii

text: Sanalle ”torii” on ehdotettu useita mahdollisia etymologioita. Erään etymologian mukaan sana on peräisin fraasista "tōri-iru" ( ”kulkea läpi ja mennä sisään”). Toinen ottaa sanan merkityksen kirjaimellisesti: portti olisi toiminut alun perin jonkinlaisena ortena. Koska linnut on Japanissa yhdistetty pitkään kuolleisiin, portti olisi saattanut syntyä jonkin esihistoriallisen hautajaisrituaalin kautta. Vanhat japanilaiset tekstit kuten "Kojiki" ja "Nihonshoki" mainitsevat esimerkiksi, kuinka Yamato Takeru muuttui kuolemansa jälkeen valkoiseksi linnuksi ja valitsi oman hautapaikkansa. Sen vuoksi hänen mausoleumiaan kutsuttiin nimellä "shiratori misasagi" (, ”valkoisen linnun hauta”). Monissa myöhemmissäkin teksteissä on jonkinlainen yhteys kuolleiden sielujen ja valkoisten lintujen välillä, ja samanlainen yhteys on yleinen myös muissa Japanin tavoin šamanistisissa kulttuureissa. Yayoi- ja Kofun-kausien arkeologisista kohteista on löytynyt lintuaiheita, joissa linnut liitetään kuolleisiin. Tämä assosiaatio voisi olla myös selitys sille, miksi torii-porteissa ei nimestään huolimatta ole jälkiä linnuista: linnut edustivat kuolemaa, joka on šintolaisuudessa epäpuhdas () asia.


title: Torii

text: Paaluja, joiden uskotaan kannatelleen puisia lintuja ja jotka ovat hyvin samantapaisia kuin "sotdaet", on löydetty puisten lintuhahmojen luota. Jotkut historioitsijat uskovat, nettä ne kehittyivät jollakin tavalla nykyisenkaltaisiksi torii-porteiksi.


title: Torii

text: Lisäksi ei voida sulkea pois mahdollisuutta, että torii-portti on alun perin japanilainen keksintö. Ensimmäinen torii saattoi kehittyä nykyiseen tarkoitukseensa seuraavalla tavalla:"Shinmei-torii", jonka rakenne myötäilee historioitsijoiden rekonstruktiota, koostuu vain neljästä kuorimattomasta ja maalaamattomasta paalusta: kahdesta pystypilarista (), joiden päällä on vaakapalkki () ja joita sitoo toisiinsa välipuu (). Pilarit saattavat olla hiukan vinossa sisäänpäin, mitä kutsutaan sanoilla "uchikorobi" () tai vain "korobi" (). Puuosat ovat aina suoria.Rakenteellisesti yksinkertaisin torii-tyyli on "shime-torii" tai "chūren-torii" (). Se on luultavasti yksi vanhimmista torii-tyypeistä ja koostuu kahdesta pylväästä, joiden väliin on sidottu pyhä "shimenawa"-köysi.


title: Torii

text: Kaikki muut toriit voidaan jakaa kahteen eri perheeseen: "shinmei"-perheeseen () ja "myōjin"-perheeseen (). Ensimmäisen perheen porteissa on vain suoria puuosia, toisen perheen porteissa sekä suoria että käyriä puuosia.


title: Torii

text: "Shinmei-torii" (), joka on antanut nimensä koko torii-perheelle, koostuu ainoastaan vaakapalkista ("kasagi") ja kahdesta pilarista ("hashira"), joita yhdistää sidepalkki ("nuki"). Yksinkertaisimmassa muodossaan kaikki sen neljä osaa ovat pyöreitä, eikä pilareilla ole kallistusta. Kun "nuki" on leikkaukseltaan neliömäinen, porttia kutsutaan nimellä "yasukuni-torii" Tokion Yasukuni-jinjan mukaan. Tämän uskotaan olevan vanhin torii-tyyli.


title: Torii

text: "Ise-torii" () on torii-tyyppi, jota käytetään vain Isen pyhäkössä Mien prefektuurissa. Tästä syystä portteja kutsutaan myös nimellä "jingū-torii", joka tulee Isen pyhäkön virallisesta japaninkielisestä nimestä ().


title: Torii

text: Toriista on kaksi erilaista muotoa. Yleisin muistuttaa erittäin paljon "shinmei-toriita", mutta sen pilarit kallistuvat hieman sisäänpäin ja sen "nuki" pysyy paikoillaan kiilojen ("kusabi") avulla. "Kasagin" leikkaus on viisikulmion muotoinen. "Kasagin" päät ovat hieman keskiosaa paksummat, minkä vuoksi se näyttää kaareutuvan ylöspäin. Kaikki tämäntyyppiset toriit on rakennettu 1300-luvun jälkeen.


title: Torii

text: Toinen tyyppi muistuttaa ensimmäistä, mutta siinä on myös toissijainen, neliön muotoinen vaakapalkki ("shimaki") viisikulmaisen "kasagin" alapuolella.


title: Torii

text: Tämä torii-tyyli ja "shinmei-torii"-tyyli yleistyivät 1900-luvun alussa valtiošintolaisuuden aikaan, koska niitä pidettiin vanhimpina ja arvokkaimpina tyyleinä.


title: Torii

text: "Kasuga-torii" () on kuin "myōjin-torii", mutta sen ylimmät vaakapalkit ovat suoria. Tyyli on saanut nimensä Kasuga-taishan "ichi-no-toriilta" () eli päätoriilta.


title: Torii

text: Pilareilla on kallistus ja ne kapenevat hiukan ylöspäin. "Nuki" ulottuu pilarien sivuille ja sitä pitävät paikoillaan "kusabit" pilarien molemmilla puolilla. Tämä torii oli ensimmäinen, joka maalattiin Kasuga-taishassa kirkkaanpunaiseksi ja johon lisättiin "shimaki".


title: Torii

text: "Hachiman-torii" () on lähes samanlainen kuin "kasuga-torii", mutta sen kahden ylimmän palkin päissä on viisto. Sitä alettiin käyttää Heian-kaudella. Torii on saanut nimensä siitä, että sitä käytetään usein Hachiman-pyhäköissä.


title: Torii

text: "Kashima-torii" () on "shinmei-torii", jossa ei ole kallistusta mutta jossa on "kusabit" ja pilarien sivuille ulottuva "nuki". Se on saanut nimensä Kashima-jingūlta Ibarakin prefektuurissa.


title: Torii

text: "Kuroki-torii" () on "shinmei-torii", joka on rakennettu kuorimattomasta puusta. Koska tämäntyyppinen torii täytyy rakentaa uudestaan joka kolmas vuosi, se on harvinaistumassa. ”Pahamaineisin” esimerkki on Nonomiya-jingū Kiotossa. Pyhäkössä on nykyisin torii, joka on tehty puuta muistuttavasta keinotekoisesta materiaalista.


title: Torii

text: "Shiromaruta-torii" () tai "shiroki-torii" () on "shinmei-torii", joka on rakennettu kuorituista tukeista. Tämäntyyppistä toriita käytetään kaikkien Japanin keisarien haudoilla.


title: Torii

text: "Mihashira-torii" tai "mitsubashira-torii" (, ”kolmipilarinen torii”), myös "sankaku-torii" (), on torii-tyyppi, joka lienee muodostunut kolmen erillisen toriin yhteenliittymästä. Jotkut ajattelevat, että sen rakensivat varhaiset japanilaiset kristityt edustamaan pyhää kolminaisuutta.


title: Torii

text: "Myōjin"-perheen torii-porteille luonteenomaista on kaareutuva yläpalkki.


title: Torii

text: "Myōjin-torii" () on selvästi yleisin torii-tyyli. Sen yläpalkit ("kasagi" ja "shimaki") kaareutuvat hieman ylöspäin. "Kusabit" ovat läsnä. "Myōjin-torii" voidaan rakentaa puusta, kivestä, betonista tai muista materiaaleista ja maalata kirkkaanpunaiseksi tai jättää maalaamatta.


title: Torii

text: "Nakayama-torii" () on saanut nimensä Nakayama-jinjalta Okayaman prefektuurissa. Se on käytännössä "myōjin-torii", jonka "nukit" eivät ulotu pilarien sivuille ja jonka yläpalkit ovat tavallista kaarevampia. Alkuperäinen Nakayaman pyhäkölle rakennettu torii on yhdeksän metriä korkea ja pystytettiin vuonna 1791.


title: Torii

text: "Daiwa-torii" () tai "Inari-torii" () on "myōjin-torii", joiden pilarien yläosassa on "daiwa"-nimiset renkaat. Nimi ”Inari-torii” tulee siitä, että kirkkaanpunaiset "daiwa-toriit" tapaavat olla yleisiä Inari-pyhäköillä, mutta kuuluisan Fushimi Inari-taishankaan alueella kaikki toriit eivät edusta tätä tyyliä. Tyyli syntyi Heian-kauden loppupuolella.


title: Torii

text: "Sannō-torii" () on "myōjin-torii", jonka yläpalkkien päällä on harjakatto. Paras esimerkki tällaisesta toriista on Hiyoshi-taishan pyhäköllä Biwajärven lähellä.


title: Torii

text: "Miwa-torii" (), myös "sankō-torii" (, ”kolmen valon torii”) tai "mitsu-torii" (, ”kolmoistorii”), koostuu kolmesta vierekkäisestä "myōjin-toriista", joiden pilareilla ei ole kallistusta. Siinä saattaa olla ovet tai ei. Kuuluisin esimerkki on Naran Ōmiwa-jinjan pyhäköllä, jolta se on saanut nimensä.


title: Torii

text: "Ryōbu-torii" (), myös "yotsuashi-torii" (, ”nelijalkainen torii”), "gongen-torii" () tai "chigobashira-torii" (), on "daiwa-torii", jonka pilarit on tuettu molemmilta puolilta neliömäisten paalujen avulla. Torii on saanut nimensä siitä, että se on yhdistetty pitkään buddhalaisvaikutteiseen šintolaiseen suuntaukseen ryōbu-shintōhon. Kuuluisa vedestä nouseva torii Itsukushima-jinjan pyhäköllä on "ryōbu-torii".


title: Torii

text: "Hizen-torii" () on erikoinen torii-tyyppi, jonka "kasagi" on pyöristetty ja jonka pilarit levenevät alaspäin. Alla olevassa galleriassa oleva esimerkki on Chiriku Hachiman-gūn pyhäkön päätorii Sagan prefektuurissa.


title: Torii

text:
"Shinmei-toriille" ja sen eri muodoille luonteenomaista ovat suorat yläpalkit.
"Myōjin-toriille" ja sen eri muodoille luonteenomaista ovat kaareutuvat yläpalkit.


title: Montezuma I

text: Montezuma I eli Moctezuma I (noin 1398–1469) oli asteekkien viides hallitsija. Hänen aikanaan asteekkivaltio laajeni voimakkaasti ja ulottui lopulta Meksikon laaksosta Meksikonlahdelle asti.


title: Montezuma I

text: Montezuma I nousi valtaan 1440 setänsä Itzcóatlin kuoleman jälkeen. Hän solmi liiton kahden naapurikansan Tlacopanin ja Texcocon kanssa.


title: Wevelgem

text:
Wevelgem on kunta Länsi-Flanderin maakunnassa Belgiassa. Se muodostuu Gullegemin, Moorselen ja Wevelgemin kaupungeista. Kunnassa on arviolta 31 291 asukasta (vuonna 2016) ja sen pinta-ala on 38,8 neliökilometriä.
Wevelgem toimii maalipaikkana pyöräilyklassikossa Gent–Wevelgem.


title: Jääskijärvi

text: Jääskijärvi (myös Jääskjärvi, v:sta 1948 ) on Vuoksen vesistöön kuuluva järvi Jääsken kaupungin alueella Viipurin piirissä Leningradin alueella Venäjällä. Venäjän vesistörekisterin mukaan järven pinta-ala on 10 neliökilometriä ja järven valuma-alue kattaa 206 km.


title: Jääskijärvi

text: Järvi sijaitsee Suomen Neuvostoliitolle luovuttamalla alueella ja Suomelle kuuluessaan järvi kuului Jääsken kuntaan. Jääskijärven pinta on 36,2 metriä merenpinnan yläpuolella. Järven pinta-ala on 10,6 km² ja suurin syvyys on 23 metriä. Monilahtiseen Jääskijärveen laskee pohjoisesta Pytäräjärvi lyhyttä kaivantoa pitkin ja kaakosta Paalijärvi. Jääskijärvi laskee 8,5 kilometriä pitkää, järven länsipäästä alkavaa Littulanjokea myöten Vuokseen Jääsken keskustaajaman eteläpuolella.


title: Freddy Milton

text: Freddy 'Fred' Milton (s. 18. huhtikuuta 1948 Viborg, Tanska) on tanskalainen sarjakuvataiteilija. Hänet tunnetaan Aku Ankka-, Nakke Nakuttaja- ja "lohikäärmeperhe Gnuff" -sarjoistaan.


title: Freddy Milton

text: Hänen uransa alkoi vuonna 1972 sarjakuvalla "Zenit", jota hän teki yhdessä veljensä Ingo Miltonin kanssa Jyllands-Posten -sanomalehteen. Vuonna 1974 Freddy Milton alkoi julkaista fanzinea "Carl Barks & Co", joka nimensä mukaisesti oli omistettu suositulle sarjakuvapiirtäjä Carl Barksille. Seuraavana vuonna Milton alkoi itse piirtää ja käsikirjoittaa Ankka-sarjoja hollantilaiselle kustannusyhtiö Oberonille yhdessä hollantilaisen Daan Jippesin kanssa.


title: Freddy Milton

text: 1980-luvulla Milton teki pari Nakke Nakuttaja -albumia, joita pidetään yleisesti varsin korkeatasoisina. Hän alkoi samoihin aikoihin tehdä "Gnuff"-sarjakuvia. Lohikäärmeperhe Gnuff perustuu Miltonin kokonaan itse kehittämiin hahmoihin.


title: Mertjärvi

text: Mertjärvi (v:sta 1948 ) on Vuoksen vesistöön kuuluva järvi Jääsken kaupungin alueella Viipurin piirissä Leningradin alueella Venäjällä. Venäjän vesistörekisterin mukaan järven pinta-ala on 8 neliökilometriä ja järven valuma-alue kattaa 93 km.


title: Mertjärvi

text: Järvi sijaitsee Suomen Neuvostoliitolle luovuttamalla alueella ja Suomelle kuuluessaan järvi sijaitsi Jääsken ja Kirvun kuntien rajalla. Mertjärven pinta on 38,3 metriä merenpinnan yläpuolella. Järvi on noin 10 kilometriä pitkä ja suurin syvyys on 37,3 metriä. Mertjärveen laskee idästä pienet Pien- ja Suur-Kevasijärvet. Mertjärvi laskee järven länsipäästä alkavaa Mertjokea myöten Pytäräjärveen ja sieltä edelleen Jääskijärven kautta Vuokseen.


title: Helisevänjärvi

text: Helisevänjärvi (v:sta 1948 ) on järvi Karjalankannaksella Käkisalmen piirissä Leningradin alueella Venäjällä. Järvi sijaitsee Suomen Neuvostoliitolle luovuttamalla alueella, ja se sijaitsi Suomelle kuuluessaan Kirvun, Vuoksenrannan ja Räisälän kuntien rajalla.


title: Helisevänjärvi

text: Helisevänjärvi koostuu kahdesta pitkästä, kapeasta ja luode–kaakko suuntaisesta osasta, jotka yhdistää toisiinsa kapea salmi. Helisevänjärven eteläisempi osa on noin 12 kilometriä pitkä ja leveimmästä kohtaa noin yhden kilometrin levyinen. Eteläinen osa monilahtinen. Eteläisemmän osan luoteispäähän laskee Juoksemajärvestä tuleva Helisevänjoki. Pohjoisemman osan luoteispäähän laskee Kuunjoki. Helisevänjärvi laskee kahta reittiä pitkin Vuoksen pohjoiseen laskuhaaraan. Eteläisestä osasta alkava lasku-uoma laskee Torhojärveen, joka on Vuoksen leventymä ja pohjoisesta osasta alkava lasku-uoma laskee Vuokseen Räisälän kirkonkylän pohjoispuolella.


title: Johanna Tukiainen

text: Mia Mari Johanna Tukiainen (s. 29. heinäkuuta 1978 Helsinki) on suomalainen julkisuuden henkilö. Hän on työskennellyt muun muassa mallina, tanssijana, juontajana ja laulajana, kirjoittanut blogia sekä esiintynyt useissa tosi-tv-ohjelmissa. Tukiainen nousi julkisuuteen Suomen ulkoministerin Ilkka Kanervan eron aiheuttaneen tekstiviestikohun myötä vuonna 2008.


title: Johanna Tukiainen

text: Tukiainen kasvoi uskonnollisessa perheessä, johon kuuluivat ekonomivanhemmat Markku ja Marja Tukiainen sekä Johannan kolme nuorempaa sisarusta Julia, Jasmine ja Joel. Tukiaiset asuivat Helsingin Laajasalossa viettäen aikaa myös perheen vapaa-ajan kodissa Varkaudessa. Tukiaisen vanhemmat ja kaksi nuorinta sisarusta ovat asuneet 1990-luvun lopusta lähtien Ruotsissa, jossa he ovat kuuluneet Livets Ord -seurakuntaan. Tukiaisen sisko Julia Tukiainen, joka esiintyi usein julkisuudessa isosiskonsa kanssa, menehtyi diabetekseen 30-vuotiaana vuonna 2013.


title: Johanna Tukiainen

text: Tukiainen harrasti lapsuudessaan tanssia sekä suoritti pianotutkinnon Itä-Helsingin musiikkiopistossa.


title: Johanna Tukiainen

text: Tukiainen kirjoitti ylioppilaaksi Laajasalon lukiosta vuonna 1997 arvosanalla eximia cum laude approbatur. Lukion jälkeen Tukiainen hakeutui useisiin eri koulutuksiin opiskellen kieliä Uppsalan yliopistossa Ruotsissa, draamaa Pasadena City Collegessa Los Angelesissa ja matkailualaa Porvoon matkailuinstituutissa. Lopulta Tukiainen valmistui Comestica-Norris -meikkaaja- ja maskeeraajakoulusta Espanjassa vuonna 2000 ja työskenteli muun muassa Joe Blasco -konsulenttina Stockmannin Helsingin keskustan tavaratalossa. Sittemmin Tukiainen on opiskellut myös sosiaali- ja terveysalaa Helsingin Diakonia-ammattikorkeakoulussa, kaupallista alaa Haaga-Helia ammattikorkeakoulussa ja liiketaloutta Helsinki Business Collegessa valmistumatta kuitenkaan näistä kouluista.


title: Johanna Tukiainen

text: Tukiainen oli lapsuudessaan lapsimallina Always -mallitoimistossa Helsingissä. 1990-luvun puolivälissä hän alkoi osallistua erilaisiin malli- ja missikilpailuihin Suomessa, mukaan lukien Seuran Aurinkotyttö 1995-, Miss Hawaiian Tropic 1996-, Miss Viini 1997-, Hymyn Hymytyttö 1998-, 7 Päivää -lehden Tähtityttö 1998-, Rantatyttö 2000- ja Iltalehden Vuoden Kesätyttö 2000 -kilpailut.


title: Johanna Tukiainen

text: Tukiainen aloitti striptease -tanssijana 2000-luvun alussa esiintyen monta vuotta Gentlemen's Club -stripteaseklubilla Helsingissä sekä satunnaisesti muissa paikoissa Lontoossa, Lissabonissa, Karibialla ja Los Angelesissa. Lisäksi Tukiainen on toiminut yökerhojen esitanssijana.


title: Johanna Tukiainen

text: Vuonna 2003 Tukiainen perusti oman Dolls Dancers -yrityksensä, jonka kautta hän alkoi suunnitella, tuottaa ja toteuttaa eroottisia tanssiesityksiä sekä juonto-, pr- ja mallikeikkoja. Yrityksen keskiössä oli "Glamour Dolls" -tanssiryhmä, joka esiintyi vaihtelevilla kokoonpanoilla ravintoloissa, yökerhoissa, tapahtumissa ja yksityistilaisuuksissa ympäri Suomea sekä satunnaisesti myös Miamissa, jossa Tukiainen asui osa-aikaisesti 2000-luvun puolessä välissä. Lisäksi Tukiainen esiintyi kahdestaan siskonsa Julia Tukiaisen kanssa "Dolls Sisters" -teeman alla.


title: Johanna Tukiainen

text: Tukiainen alkoi hakeutua vahvemmin myös julkisuuteen esiintyen erilaisissa televisio-ohjelmissa ja viihdemedian kuvauksissa ja haastatteluissa yksin sekä yhdessä siskonsa ja tanssiryhmänsä kanssa. Näistä alkuvaiheen mediaesiintymisistä mainittakoon televisioesiintymiset tosi-tv-ohjelmassa "SubMarine" (SubTV, 2003) ja Mirja Pyykön parisuhdeohjelmassa "Jos" (YLE TV1, 24.4.2004) sekä lehtijutut "Hymyssä" ("Rohkea tanssiryhmä vain vartalomaalaus yllään", 12/2003), "Exitissä" ("Dolls valloittaa Suomea", 2/2004), "Imagessa" ("Millainen on modernin pin up -tytön oloasu", 10/2005) ja "Seiskassa" ("Seksikkäät tanssijasisarukset Julia ja Johanna valloittavat Amerikkaa - Pian nakuilemme kaksin Playboyssa!", 18/2006). Tukiainen esiintyi myös useiden yhtyeiden, kuten Sash!:n ja A-Tyypin musiikkivideoilla sekä siskonsa kanssa Kullervo Koiviston ohjaamassa pornoelokuvassa "Uivelot", joskaan ei sen seksikohtauksissa.


title: Johanna Tukiainen

text: Maaliskuussa 2008 "Hymy"-lehti toi julkisuuteen tiedon, että Suomen pitkäaikaisin kansanedustaja ja silloinen ulkoministeri Ilkka Kanerva oli lähettänyt Tukiaiselle "ehdottelevia ja flirttailevia" tekstiviestejä yli 200 kappaletta, ja tiedotti julkaisevansa viestit seuraavassa numerossaan. Tukiainen halusi estää viestien julkaisun ja haki asiaan oikeudenpäätöstä turvaamistoimen kautta, mutta oikeus ei kuitenkaan estänyt viestien julkaisua ja ne julkaistiin alkuperäisten suunnitelmien mukaan Hymyn seuraavassa numerossa.


title: Johanna Tukiainen

text: Tekstiviesteistä nousi suuri mediakohu, jota kommentoivat sekä Suomen pääministeri Matti Vanhanen että Suomen tasavallan presidentti Tarja Halonen ja josta uutisoitiin ympäri maailmaa, mukaan lukien kansainväliset uutiskanavat, kuten BBC ja CNN. Kohun seurauksena Kanerva erosi ulkoministerin tehtävistään.


title: Johanna Tukiainen

text: Tukiainen paljasti vuonna 2017 Hymy-lehden maksaneen hänelle 5000 euroa Ilkka Kanervan tekstiviesteistä.


title: Johanna Tukiainen

text: Tukiaisesta tuli sittemmin jatkuvan, jopa päivittäisen mediahuomion kohde.


title: Johanna Tukiainen

text: Tukiainen jatkoi uraansa tanssijana, mutta myös laulajana. Tukiainen on tehnyt keikkakiertueita ympäri Suomea esiintyen baareissa, ravintoloissa, yökerhoissa sekä suuremmissa tapahtumissa. Keikoillaan Tukiainen on tanssinut, laulanut ja stripannut tai vain jotain niistä, minkä lisäksi hän on vastaillut yleisön kysymyksiin sekä järjestänyt erilaisia kilpailuja.


title: Johanna Tukiainen

text: Tukiainen teki näitä keikkoja edelleen vuonna 2015.


title: Johanna Tukiainen

text: Tukiainen on levyttänyt useita kappaleita Suomessa, Ruotsissa ja Yhdysvalloissa.Muut kappaleet


title: Johanna Tukiainen

text: Vuonna 2009 Tukiainen esiintyi hetken aikaa 24 tuntia vuorokaudessa pyörivässä netti-TV-ohjelmassa "Tuksu", jota esitettiin "Hymy"-lehden kotisivuilla.


title: Johanna Tukiainen

text: Vuonna 2011 hän esiintyi TV5-kanavan "Tuksu menee naimisiin" -ohjelmassa, jossa seurattiin Tukiaisen ja hänen tulevan aviomiehensä Arto Länsmanin valmisteluja tuleviin häihinsä Suomen Lapissa. Ohjelmaa seurasi televisiosta yhteensä 222 000 katsojaa, ja se nousi kanavan historian toiseksi katsotuimmaksi ohjelmaksi. Pian ohjelman jälkeen Länsman jätti erohakemuksen, jonka hän veti kuitenkin myöhemmin takaisin. Tämän jälkeen Tukiainen jätti oman erohakemuksensa ja pariskunnan avioero astui voimaan joulukuussa 2011.


title: Johanna Tukiainen

text: Vuonna 2012 Tukiainen esiintyi siskonsa Julia Tukiaisen kanssa TV5-kanavan "Tallina"-tosi-TV-sarjan jaksoissa, joissa seurattiin siskosten lomamatkaa Virossa. Samana vuonna Tukiainen esiintyi myös "Johanna Tukiainen: Vuosi elämästäni" -ohjelmassa, jossa seurattiin Tukiaisen elämää tämän häiden jälkeen. Pian ohjelman esityksen jälkeen Tukiainen ilmoitti hakevansa tuotantoyhtiöltä korvauksia kunnianloukkauksesta tai sopimusrikkomuksesta, koska ohjelman sisältö ei Tukiaisen mukaan ollut sopimusten mukainen. Syyttäjä päätti marraskuussa 2013 lopettaa esitutkinnan, koska näyttöä rikoksesta ei ollut.


title: Johanna Tukiainen

text: Tukiainen on vuosien varrella esiintynyt myös monissa muissa televisio-ohjelmissa haastatteluvieraana, kuten "Maria!"- ja "Tuomas Enbuske Talk Show" -keskusteluohjelmissa.


title: Johanna Tukiainen

text: Tukiainen on kirjoittanut elämästään blogia "7 Päivää" -lehden nettisivuilla vuosina 2011-2015. Tukiainen on antanut useita haastatteluja lehden printtiversioon sekä matkustanut lehden kustannuksella myös maailmalla.


title: Johanna Tukiainen

text: Tukiainen on vuosien varrella ollut usein asianomistajana sekä syytettynä eri oikeudenkäynneissä.


title: Johanna Tukiainen

text: Tukiainen tuomittiin elokuussa 2010 neljän kuukauden ehdolliseen vankeuteen kolmesta pahoinpitelystä ja haitanteosta virkamiehelle sekä tammikuussa 2011 ehdolliseen vankeuteen ja oheissakkoihin törkeästä rattijuopumuksesta, virkamiehen vastustamisesta ja väärän henkilötiedon antamisesta. Näiden lisäksi Tukiainen tuomittiin joulukuussa 2011 edellisenä kesänä tapahtuneesta pahoinpitelystä sakkoihin. Toukokuussa 2013 Tukiainen tuomittiin käräjäoikeudessa 60 päivän ehdottomaan vankeuteen jälleen pahoinpitelystä ja saman vuoden elokuussa 60 päiväsakkoon pahoinpitelystä. Syyskuussa 2013 Tukiainen tuomittiin 45 päivän ehdottomaan vankeuteen vuonna 2011 tapahtuneista pahoinpitelyistä.


title: Johanna Tukiainen

text: Lokakuussa 2014 Tukiainen tuomittiin Hyvinkään käräjäoikeudessa kesällä 2013 tapahtuneesta rattijuopumuksesta sataan päiväsakkoon. Maaliskuussa 2015 Helsingin käräjäoikeus tuomitsi Tukiaisen kolmen kuukauden ja 20 päivän pituiseen ehdottomaan vankeuteen vuosina 2013–2014 tehdyistä pahoinpitelystä, pahoinpitelyn yrityksestä, haitanteosta virkamiehelle, kolmesta laittomasta uhkauksesta ja kunnianloukkauksesta. Tukiainen valitti päätöksestä hovioikeuteen, joka alensi tuomion 110 tunniksi yhdyskuntapalvelua.


title: Johanna Tukiainen

text:
Helmikuussa 2016 Tukiainen tuomittiin maksamaan olympiauimari Jani Sievisen entiselle vaimolle Susanna Ingerttilälle 2500 euroa kunnianloukkauksesta ja 1600 euroa sitä seuranneista ansionmenetyksistä Tukiaisen vihjailtua Facebookissa Ingerttilän syyllistyneen hänen pahoinpitelyynsä. Helmikuussa 2017 Tukiainen tuomittiin Helsingin käräjäoikeudessa eläinsuojelurikkomuksesta 20 päiväsakkoon. Hän oli toistuvasti laimilyönyt koiriensa hoidon.
Helsingin Sanomien lukijaäänestyksissä Johanna Tukiainen on valittu Vuoden julkkikseksi vuosina 2008 ja 2010. Lisäksi Tukiainen on ollut monena vuonna Googlen haetuimpien suomalaisten julkisuuden henkilöiden joukossa.


title: Johanna Tukiainen

text: Tukiaisen alkoholinkäyttö, väkivaltaiset kohtaamiset eri ihmisten kanssa, lemmikkien kohtelu, riidat tuttavien ja perheenjäsenten kanssa, oikeudenkäynnit ja tuomiot sekä elämä kokonaisuudessaan ovat herättäneet paljon huomiota eri medioissa ja varsinkin sosiaalisessa mediassa monet ihmiset ovat arvostelleet Tukiaisen toimia vuosien ajan.


title: Johanna Tukiainen

text: Kesäkuussa 2013 Tukiaisesta julkaistiin paljastuskirja "Koko kansan Johanna – Paljastuksia kulissien takaa", josta Tukiainen on ilmoittanut tehneensä rikosilmoituksen.


title: Johanna Tukiainen

text: Tukiaiseen kohdistuvasta nettikirjoittelusta on käyty keskustelua Suomen valtakunnan medioissa ja esimerkiksi Turun yliopiston mediatutkija ja filosofian tohtori Veijo Hietala on kommentoinut Tukiaiseen kohdistuvaa nettikirjoittelua sanomalla Yle Uutisille: "En ole ikinä ennen nähnyt tällaista kirjoittelua. Ne eivät ole normaalin ihmisen käytöstä". Vihapuhetutkija Reeta Pöyhtärin mukaan Tukiaiseen kohdistuva nettikirjoittelu on ollut ”tyyppiesimerkki naisvihasta ja nettikiusaamisesta”.


title: Johanna Tukiainen

text: Tampereen yliopiston tutkijan mukaan Tukiaisen julkisuuteen tulo ns. ”kiss and tell” -tyyppisesti voi ohjata sitä, kuinka arvostavasti häneen suhtaudutaan. Myös journalistisilla valinnoilla on vaikutusta mielikuvan luomisessa.


title: Johanna Tukiainen

text: Tukiainen meni naimisiin Arto Länsmanin kanssa Lapissa helmikuussa 2011, mutta pariskunta erosi pian häiden jälkeen ja heidän avioeronsa tuli voimaan joulukuussa 2011. Sittemmin Tukiainen kihlautui Veijo Lallin kanssa vuonna 2015 ja pariskunnalla on kodit Helsingissä ja Loviisassa. Tukiainen purki kihlauksen Lallin kanssa toukokuussa 2016. Keväällä 2018 Tukiainen muutti Helsingin asunnostaan Loviisan Liljendahlin kylään. Heinäkuussa 2018 Tukiainen ilmoitti jälleen olevansa kihloissa Lallin kanssa.


title: Johanna Tukiainen

text: Uskonnollisessa perheessä kasvanut Tukiainen on ilmoittanut olevansa uudestisyntynyt kristitty ja hän on evankelioinut sekä julistanut uskoaan eri medioissa ja uskonnollisissa tapahtumissa. Loppukeväästä 2016 Tukiainen kertoi uskonnollisessa tilaisuudessa menneistä vuosistaan, jolloin hän on kulkenut hengellisessä erämaassa eli elänyt irtaantuneena Jumalasta. Jatkossa Tukiainen haluaa panostaa taas uskonelämäänsä ja jakaa vahvemmin evankeliumia myös muille. Hän on ilmoittanut viettäneensä vuoden 2016 syyskuusta lähtien päihteetöntä elämää.


title: FC St. Pauli

text: FC St. Pauli on saksalainen jalkapalloseura Hampurin Sankt Paulin kaupunginosasta. Seuran edustusjoukkue pelaa kaudella 2018–2019 Saksan 2. Bundesliigassa.


title: FC St. Pauli

text:
Vaikka jalkapallojoukkueen menestys on ollut vain kohtalaista, on seurasta tullut kultti-ilmiö ja sen ottelut vetävät paljon yleisöä. Seuran kannattajat tunnistaa merirosvolippusymboleista, vaikkei merirosvolippu olekaan seuran virallinen tunnus. Se kuvaa kuitenkin hyvin seuran punk-imagoa.
Seuran pahin vastustaja on vierasseura Hamburger SV, jonka kanssa St. Pauli on kilpaillut jo sadan vuoden ajan. HSV on Hampurin menestynein seura ja sillä on pieni uusnatsikannattajakunta, jonka kanssa St. Paulin faneilla on ollut yhteenottoja.


title: FC St. Pauli

text: Seuran juuret ovat kauempaa kuin vuodelta 1910, sillä sen juuret ovat alun perin "Hamburg - St. Pauli Turnverein von 1862" -seurassa. Seurassa alettiin pelata jalkapalloa vasta vuonna 1907 ja joukkue liittyi "Norddeutschen Fußball-Verbandiin" vuonna 1910. Se pelasi nimellä "St. Pauli TV" aina vuoteen 1924, jolloin se otti nimekseen "FC St. Paulin", joka on edelleenkin seuran nimi. Vuonna 1919 seura nousi pelaamaan korkeimmalle tasolle, mutta tuolloin Bundesliigaakaan ei tosin ollut vielä perustettu. Toisen maailmansodan loppuun saakka FC St. Pauli nousi ja putosi eri sarjojen välillä.


title: FC St. Pauli

text:
Toisen maailmansodan jälkeen seuraa odottivat todelliset haasteet. Sen areena oli tuhottu ja koko St. Paulin alue oli pahasti pommitettu. Joukkue lähti vuonna 1946 pelaamaan Hampurin Stadtligaa. Tällöin kuitenkin rakas arkkivihollinen Hamburger SV oli parempi. Seuraavana vuonna St. Pauli oli kuitenkin kaupungin mestari . Seuran ensimmäinen Oberliga-kausi oli 1947–1948. Vuonna 1963 valmistui seuran areena, Millerntor-Stadion, jossa seura pelaa edelleenkin pelinsä. Kun Bundesliiga perustettiin 1963, ei St. Paulia hyväksytty mukaan, vaan he joutuivat pelaamaan Regionalligassa.
Joukkue pääsi monesti yrittämään nousua korkeammalle, mutta ei kuitenkaan onnistunut siinä. Kun seura onnistui kaudella 1973–1974 sijoittumaan sarjassaan toiseksi, se nousi 2. Bundesliigaan, joka perustettiin vuonna 1974. Kaudella 1973–1974 joukkue oli murskaava tehden 113 maalia 36 pelissä, joka on edelleenkin seuran ennätys.


title: FC St. Pauli

text:
Ensimmäisen 2. Bundesliiga kautensa joukkue aloitti hyvin sijoittuen kolmanneksi, ollen lähellä nousua 1. Bundesliigaan. Kausi 1975–1976 ei ollut kuitenkaan yhtä helppo. Joukkue sijoittui 20 seuran sarjassa 14:nneksi, mutta mikä tärkeintä, joukkue ei joutunut karsimaan sarjapaikastaan. Kausi 1976–1977 oli seurahistorian tärkein. Se hävisi vain kolmasti ja kauteen mahtui myös 27 ottelun mittainen tappioton jakso. Kauden päätteeksi joukkue nousi ensi kertaa Bundesliigaan, jonka joukkue oli asettanut tavoitteekseen jo ennen kauden alkua. “Bundesliiga-seikkailu“ alkoi joukkueelta hyvin: se voitti Werder Bremenin 3–1. Kaudella joukkue kohtasi myös vihollisensa eli HSV:n. Ensimmäisen ottelun St. Pauli voitti vieraissa, mutta toisen vei nimiinsä HSV. Kauden päätteeksi St. Pauli joutui putoamaan. Putoaminen jatkui kaudella 1978–1979 kun seura oli lähellä konkurssia ja se pudotettiin Oberligaan. Tällä kertaa putoamisen syynä ei siis ollut pelilliset syyt, sillä joukkue oli sarjassaan kuudes.
Köyhä seura taisteli faniensa avulla taloudellista ahdinkoaan vastaan ja onnistui säilyttämään paikkansa Oberligassa. Joukkue oli lähellä nousua, mutta ei kuitenkaan jaksanut loppuun saakka. Vasta kaudella 1983–1984 joukkue onnistui varmistamaan nousunsa takaisin 2. Bundesliigan. Tälläkään kertaa visiitti ei ollut pitkäaikainen vaan joukkue putosi kaudeksi 1985–1986 takaisin Oberligaan. Kun kerran kyseessä on St. Pauli, niin joukkue nousi samana vuotena takaisin 2. Bundesliigaan. Joukkue selviytyi yllättäen kolmanneksi, mutta ei pystynyt nousemaan Bundesliigaan, mikä tarkoitti uutta kautta toiseksi korkeimmalla tasolla. Kaudella 1987–1988 joukkue onnistui nousemaan Bundesliigaan. Joukkue sijoittui Bundesliigassa 10:ksi, joka tarkoitti sitä, että he pystyisivät pelaamaan seuraavallakin kaudella korkeimmalla tasolla. Kauden 1989–1990 päätteeksi joukkue sijoittui 13:ksi. Seuraavalla kaudella joukkue oli vasta 16. ja joutui karsimaan paikastaan. Karsintasarjassa kaksi tasapeliä ja yksi tappio merkitsivät putoamista seuraavaksi kaudeksi.
Uudistetussa 2. Bundesliigassa St. Pauli sijoittui ensimmäisellä kaudellaan neljänneksi. Kaudella 1992–1993 joukkue oli 17. välttäen näin niukasti karsinnat. Kausi 1993–1994 oli seuralta hyvä, mutta loppukauden tappiot laskivat lopulta sijoituksen jälleen kerran neljänneksi. Joukkue onnistui jälleen kerran nousemaan Bundesliigaan kaudella 1994–1995, kun se voitti kaikki kotipelinsä. Bundesliigassa joukkue oli 15. ja säilytti sarjapaikkansa. Jälleen kerran kauden päätteeksi edessä oli pudotus 2. Bundesliigaan, jossa joukkue sijoittui taas normaalille neljännelle sijalleen. Kaudella 1998–1999 nousu ei ollut lähelläkään, sillä St. Pauli oli vasta yhdeksäs.


title: FC St. Pauli

text: 2000-luku alkoi seuralta hyvin kun se pääsi jo neljännen kerran historiassaan nousemaan Bundesliigaan. Tälläkin kertaa joukkue kävi yhden vuoden vierailulla, jonka jälkeen se joutui putoamaan. Seuraavalla kaudella joukkue joutui putoamaan edelleen Regionalligaan. Joukkue haki monen kauden ajan vauhtia, kunnes sen onnistui nousemaan 2. Bundesliigaan kaudeksi 2007–2008. 2. Bundesliigassa joukkue sijoittui yhdeksänneksi. Kaudella 2009–2010 seura nousi jälleen ylimmälle sarjatasolle, josta se putosi jo yhden kauden jälkeen.


title: FC St. Pauli

text: St. Paulista on tullut Saksassa kulttijoukkue. Vuonna 1981 seuran yleisökeskiarvo oli vain 1 600, mutta 1990-luvun lopussa seuran areena oli useaan otteeseen loppuunmyyty. Seura oli ensimmäisiä seuroja, jotka pistivät jalkapallohuliganismin kuriin ja kielsivät nationalisteilta pääsyn areenalle. 1990-luvun alussa media alkoi kiinnostua seuran punk-faneista. Myös lempinimet, kuten "Freibeuter der Liga" ("Liigan merirosvot") ja "das Freudenhaus der Liga" ("Liigan ilotalo"), jota tosin St. Paulin kannattajat eivät itse käyttäneet, yleistyivät.


title: FC St. Pauli

text: Joukkueen kannattajat pitävät itseään antifasisteina, antirasisteina ja antiseksisteinä. Tämän takia seuran fanit ovat joutuneet konflikteihin uusnatsien ja huligaanien kanssa, joita Hansa Rostockin kannattajissa oli jonkun verran vielä 1990-luvullakin.


title: FC St. Pauli

text: Seura sanoo, että sillä on eniten naispuolisia kannattajia koko Saksassa. Seuralla on kaiken kaikkiaan 11 miljoonaa fania Saksassa . Joukkue on ottanut pääkallot ja merirosvot aiheekseen, joita se painattaa paitoihinsa ja muihin fanituotteisiinsa. Joukkueen tunnettuihin faneihin kuuluvat muun muassa Andrew Eldritch, Asian Dub Foundation, Turbonegro (levytti "I Got Erection" singlestään uuden version "Der FC St. Pauli ist schuld, dass ich so bin!"), Bad Religion (soitti St. Paulin kolmosjoukkueen hyväntekeväisyyskonsertissa) sekä Sascha Konietzko.


title: FC St. Pauli

text: Joukkueella on myös monia ystävyysseuroja ulkomailla. Näkyvin niistä on Celtic FC, jonka kanssa seuralla on paljon yhteyksiä. Syyksi tähän on arveltu sitä, että HSV:llä on ystävyysseurana Rangers F.C., joka on Celticin pahimpia kilpailijoita. Muita ystävyysseuroja ovat mm. Ternana Calcio (Terni, Italia), Hapoel Tel Aviv FC (Tel Aviv, Israel) ja Bohemians 1905 (Praha, Tšekki). Lisäksi "Ultrá Sankt Pauli"lla on ystävyyssuhde "Schickeria München"iin, FC Bayern Münchenin ultraryhmään.


title: FC St. Pauli

text: St. Pauli avaa jokaisen kotiottelunsa AC/DC:n kappaleella Hell's Bells ja jokaisen kotimaalin jälkeen soitetaan Blurin Song 2.


title: FC St. Pauli

text: Seuran areena nimettiin vuonna 1970 seuran entisen presidentin, Wilhelm Kochin, mukaan. Nimi vaihdettiin kuitenkin takaisin Millerntoriin vuonna 1999, kun Kochin tausta NSDAP:ssa tuli esille.


title: FC St. Pauli

text: Millerntorin areenaa remontoidaan 32 miljoonan euron edestä, jolla pyritään nostamaan katsojakapasiteetti 27 000:een.


title: Coffy

text: Coffy – armoton kostaja tai Coffy – kostaja joka ei tunne armoa ("Coffy") on yhdysvaltalainen vuonna 1973 ensi-iltansa saanut blaxploitaatioelokuva. Sen ohjasi ja käsikirjoitti Jack Hill, ja sen pääosaa näyttelee Pam Grier.


title: Coffy

text: Elokuvassa sairaanhoitaja ryhtyy ilotytöksi kostaakseen huumekauppiaille, joiden takia hänen pikkusisarestaan on tullut narkomaani.


title: Coffy

text: "Video-oppaassa" vuodelta 1994 Bello Romano sanoo "Coffyn" tarjoavan paljon paljasta pintaa ja väkivaltaa. Hän antaa sille kolme tähteä viidestä, mikä vastaa sanallista arviota ”hyvä”.


title: Ride wit Us or Collide wit Us

text: Ride wit Us or Collide wit Us on debyyttialbumi rap-ryhmä Outlawzilta. Albumi julkaistiin vuonna 2000.


title: Novakane

text: Novakane on toinen studioalbumi rap-ryhmä Outlawzilta. Albumi julkaistiin vuonna 2001.


title: Jelly Roll Morton

text: Ferdinand "Jelly Roll" Morton (20. syyskuuta 1885 tai 20. lokakuuta 1890 – 10. heinäkuuta 1941) oli yhdysvaltalainen jazz-säveltäjä, yhtyejohtaja ja pianisti. Häntä on usein luonnehdittu ensimmäiseksi todelliseksi jazz-säveltäjäksi. Morton oli värikäs hahmo, joka piti julkisuudesta. Hänen käyntikorttinsa mukaan hän oli "Jazzin alullepanija" ("The originator of Jazz") ja hän oli liioittelutaipumuksistaan huolimatta tärkeä musiikinhistoriallisen tiedon lähde loppuaikoinaan.


title: Juha Laukkanen (keihäänheittäjä)

text: Juha Lauri Laukkanen (s. 6. tammikuuta 1969 Pielavesi) on uransa lopettanut suomalainen keihäänheittäjä. Laukkanen voitti ulkoradoilla kaksi Suomen mestaruutta, Jyväskylässä 1992 ja Tuusulassa 1994. Hänen ennätystuloksensa on Kuortaneella heitetty 88,22 m vuodelta 1992, ja se oli myös Suomen ennätys. Laukkanen teki vuonna 1987 Joutsassa nuorten maailmanennätyksen 79,46 m. Aikuisten arvokilpailuihin hän osallistui neljä kertaa (Kesäolympialaiset Barcelona 1992, EM-kilpailut Helsinki 1994, EM-kilpailut Budapest 1998, MM-kilpailut Edmonton 2001, oli lisäksi valittu MM-kilpailuihin Tokioon 1991, mutta loukkaantuminen esti matkan). Laukkanen voitti sotilaiden maailmanmestaruuden Kajaanissa vuonna 1990. Pihtiputaan keihäskarnevaalit hän voitti vuosina 1991 ja 1992. Seuratasolla hän edusti Laukkalan Lujaa ja Turun Urheiluliittoa. Oslossa 1994 hänen heittämänsä keihäs osui tarkkaamatonta kisatoimitsijaa olkavarteen.


title: Juha Laukkanen (keihäänheittäjä)

text: Laukkanen lopetti uransa kauteen 2002. Myöhemmin hän on toiminut golfyrityksen toimitusjohtajana.


title: Washingtonin sopimus

text: Washingtonin sopimus on rauhansopimus, joka solmittiin bosniankroaattien ja Bosnia ja Hertsegovinan tasavallan välille. Maan hallitus oli tuolloin bosniakkienemmistöinen. Sopimus allekirjoitettiin Washingtonissa ja Wienissä 18. maaliskuuta 1994.


title: Washingtonin sopimus

text: Sopimuksen allekirjoittivat Bosnia ja Hertsegovinan pääministeri Haris Silajdžić, Kroatian ulkoministeri Mate Granić ja Herceg-Bosnan presidentti Krešimir Zubak.


title: Washingtonin sopimus

text: Sopimuksen mukaan kroaattien ja hallituksen joukkojen hallitsema alue jaettiin kymmeneen autonomiseen kantoniin joista muodostui Bosnia ja Hertsegovinan federaatio. Kantonijärjestelmä otettiin käyttöön estämään toisen etnisen ryhmän hallitsevan aseman.


title: Primo Nebiolo

text: Primo Nebiolo (14. heinäkuuta 1923 Torino – 7. marraskuuta 1999 Rooma) oli italialainen liikemies ja urheiluvaikuttaja. Nebiolo oli Kansainvälisen yleisurheiluliiton puheenjohtaja vuosina 1981–1999 ja hän vaikutti myös Kansainvälisessä olympiakomiteassa vuodesta 1992 lähtien.


title: Primo Nebiolo

text: Ennen urheilun johtotehtäviin siirtymistä Primo Nebiolo toimi rakennusalalla. Nebiolo muistetaan IAAF:n puheenjohtajana, mutta hän teki pitkän uran myös yliopistourheilun parissa. Nebiolo johti Kansainvälistä opiskelijaurheiluliittoa (FISU) vuodesta 1961 kuolemaansa saakka. Hänen aikanaan universiadeista muodostui yksi suurista yleisurheilutapahtumista. Omalta urheilutaustaltaan Primo Nebiolo oli kansallisen tason pituushyppääjä.


title: Primo Nebiolo

text: Toisessa maailmansodassa Primo Nebiolo palveli vapaaehtoisena armeijassa kunnes siirtyi partisaanien joukkoihin. Nebiolo joutui saksalaisten vangiksi, mutta pakeni vankilasta.


title: Primo Nebiolo

text: Primo Nebioloa pidetään puheenjohtajana, joka toi rahan yleisurheiluun. Hänen aikakaudellaan yleisurheilu muuttui aikaisempaa ammattimaisemmaksi ja suuret sponsori- ja televisiointisopimukset tulivat mukaan kuvaan. Suuret rahapalkinnot tulivat yleisurheilukilpailuihin, maailmanennätyksistä sai rahaa ja urheilijoille alettiin maksaa osallistumismaksuja. Nebiolon aloittaessa IAAF:n puheenjohtajana liiton budjetti oli n. 50 000 dollaria, kun se nykyään on n. 40 miljoonaa dollaria.


title: Primo Nebiolo

text: Nebioloa kritisoitiin suuresta egosta, diktaattorimaisesta johtotavasta ja kyseenalaisesta taktikoinnista. Hän muun muassa kiristi itselleen Kansainvälisen olympiakomitean jäsenyyden sanomalla, että hän ei anna eteläafrikkalaisten juoksijoiden osallistua Barcelonan olympialaisiin mikäli häntä ei valita. Nebiolon uraan mahtui myös muita skandaaleita. Hänet liitettiin rahoitussotkuun, kun Rooman olympiastadionia kunnostettiin jalkapallon vuoden 1990 MM-kilpailuja varten, mutta Nebioloa ei koskaan virallisesti syytetty. Vuonna 1987 yleisurheilun MM-kilpailuissa Roomassa italialainen pituushyppääjä Giovanni Evangelisti hyppäsi pronssille, mutta hän menetti mitalin, kun selvisi, että italialaiset mittamiehet olivat huijanneet mittauksessa. Primo Nebiolon osallisuus asiaan ei koskaan selvinnyt, mutta hän oli tuolloin myös Italian yleisurheiluliiton puheenjohtaja.


title: Primo Nebiolo

text: Primo Nebiolo kuoli sydänkohtaukseen kesken puheenjohtajakautensa. Hänet oli valittu vuoden 1999 elokuussa uudelle nelivuotiskaudelle. Varapuheenjohtaja Lamine Diackista tuli vt. puheenjohtaja ja myöhemmin äänestyksellä liiton uusi puheenjohtaja.


title: Terhi Tarkiainen

text: Terhi Annukka Tarkiainen (s. 20. elokuuta 1962 Kuusankoski) on suomalainen pikajuoksija. Hänen päämatkansa olivat 400 metrin juoksu, jossa hän voitti ulkoradoilla kolme Suomen mestaruutta, sekä 200 metrin juoksu. Seuratasolla hän edusti Kouvolan Urheilijoita.


title: Helena Hyvönen (juoksija)

text: Helena Inkeri Hyvönen (o.s. Heikkinen, s. 5. lokakuuta 1960 Sotkamo) on suomalainen keskimatkojen juoksija. Hän voitti ulkoradoilla 3 000 metrin juoksussa kaksi Suomen mestaruutta. Seuratasolla hän edusti Sotkamon Jymyä.


title: Teija Virkberg

text: Teija Virkberg (ent. Niskala, s. 27. helmikuuta 1963 Muhos) on suomalainen keskimatkojen juoksija. Virkberg saavutti 800 metrin juoksussa ja 1 500 metrin juoksussa ulkoradoilla kuusi SM-mitalia. Sisäradoilla hän voitti 800 metrin juoksun Suomen mestaruuden vuonna 1983, 1986 ja 1988 sekä 1 500 metrillä vuonna 1988. Seuratasolla hän edusti Raahen Vesaa ja Oulun Pyrintöä. Juoksijat Aila Paunonen (o.s. Virkberg) ja Anneli Oravainen (o.s. Virkberg) ovat hänen sisariaan.


title: Teija Virkberg

text:
Ulkoradat
Sisäradat


title: Teija Virkberg

text: Ulkoradat


title: Suomen-mestaruus

text: Suomen-mestaruudesta kilpaillaan monissa eri urheilulajeissa:


title: Ennio Falco

text: Ennio Falco (s. 3. tammikuuta 1968) on italialainen urheiluampuja, joka kilpailee skeetissä.


title: Ennio Falco

text: Falcon suurin saavutus on olympiakultaa skeetissä Atlantassa 1996. Maailmanmestaruuskilpailuissa hän on voittanut henkilökohtaisissa kilpailussa kolme hopeaa (1997, 2001, 2005) ja kolme pronssia (1994, 2002, 2009). Lisäksi hänellä on usieta joukkuemitaleita.


title: Marija Grozdeva

text: Marija Grozdeva (, s. 23. kesäkuuta 1972) on bulgarialainen ampuja.


title: Marija Grozdeva

text: Grozdeva voitti 25 metrin pistoolin olympiakullan kahdesti (Sydneyssä 2000 ja Ateenassa 2004) ja 10 metrin ilmapistoolin olympiapronssin kolmesti (Barcelonassa 1992, Atlantassa 1996 ja Ateenassa 2004).


title: Marija Grozdeva

text: Grozdeva on 163 cm pitkä ja painaa 66 kg. Häntä valmentaa Valeri Grigorov.


title: Chancellorsvillen taistelu

text: Chancellorsvillen taistelu käytiin Yhdysvaltain sisällissodassa 30. huhtikuuta – 6. toukokuuta 1863 lähellä Chancellorsvillen kylää Spotsylvanian piirikunnassa Virginiassa. Taistelua on kutsuttu kenraali Robert E. Leen täydelliseksi taisteluksi, koska hän päihitti Unionin Joseph Hookerin komentaman armeijan, joka oli yli kaksi kertaa suurempi kuin Leen Pohjois-Virginian armeija. Kenraali Stonewall Jackson haavoittui kuolettavasti taistelussa, ja Lee lausuikin menettäneensä taistelussa ”oikean käsivartensa”.


title: Chancellorsvillen taistelu

text: Chancellorsvillen sotaretki alkoi, kun Unionin armeija ylitti Rappahannock-joen 27. huhtikuuta 1863. Unioni keskitti joukkojaan Chancellorsvillen luo 30. huhtikuuta – 1. toukokuuta. Kovat taistelut alkoivat alueella 1. toukokuuta ja päättyivät Unionin armeijan vetäytymiseen 5–6. toukokuuta.


title: Chancellorsvillen taistelu

text: Taistelu päättyi Konfederaation voittoon. Alueella on nykyisin Yhdysvaltain kansallinen sotilaspuisto.


title: Alec Jeffreys

text: Alec Jeffreys (s. 9. tammikuuta 1950 Oxford, Englanti) on brittiläinen professori. Hän on perinnöllisyystieteen osaston professori Leicesterin yliopistossa.


title: Alec Jeffreys

text: Jeffreys oli ehdolla Millennium-palkinnon saajaksi 2008. Hän on kehittänyt DNA-tunnistusmenetelmän, jota käytetään tunnistuksessa, rikostutkimuksessa ja isyystutkimuksessa. Löydös nimettiin dna-sormenjäljeksi.


title: Jukka Mallinen

text: Jukka Mallinen (s. 3. kesäkuuta 1950 Lahti) on suomentaja, kirjailija, Pen-klubin entinen puheenjohtaja ja tulkki.


title: Jukka Mallinen

text: Mallinen on opiskellut kirjallisuutta Moskovan valtionyliopistossa 1972–1978 tehden pro gradua vastaavan opinnäytetyönsä Mihail Bulgakovin "Saatana saapuu Moskovaan"-teoksesta. Hän työskenteli idänkaupassa 1979–1989 mm. Kone Oy:n palveluksessa. Vuosina 1993–1995 hän johti Suomen Pietarin-instituuttia, ja toiminut vapaana kääntäjänä vuodesta 1998 lähtien sekä suomentanut venäläistä proosaa ja runoutta. Suomen Penin puheenjohtaja hän oli 2006–2009.


title: Jukka Mallinen

text: Mallinen sanoo, että opiskeluaikana Moskovassa hänen silmänsä avautuivat, kun hän tutustui kirjalliseen alamaailmaan, jonne hän lähti kommunistina mutta josta hän palasi antikommunistina. Nyky-Venäjästä hänellä on kuva, että siellä on vallalla henkinen neuvostovallan ennallistaminen.


title: Jukka Mallinen

text: Mallinen on kirjoittanut näkemyksistään Venäjästä esikoisteoksessaan "Varastettua ilmaa" (2008). Hänen mielestään Venäjän nykytila on huolestuttava. Hän rinnastaa Putinin Iivana Julmaan ja näkee nyky-Venäjässä yhtäläisyyksiä natsi-Saksaan. Venäjän hallintotapa on kansalaisvapaudet tukahduttava. Venäjän valtiojohto edustaa ”uusbarbarismia”, jota luonnehtii voiman kultti, hierarkkisuus ja oikeudenmukaisuuden puuttuminen. Valtion edistämä kansallismielinen yhtenäisyyskulttuuri tukahduttaa monikulttuurisuuden ja johtaa pysähtyneisyyteen ja kulttuurin kivettymiseen. Ortodoksinen kirkko on liittoutunut militarismin ja valtiojohdon kanssa, ja isänmaallisuuteen kutoutuu rasismi ja muukalaisviha.


title: Jukka Mallinen

text: Mallisen mukaan Venäjällä rasistiset mielipiteet ovat valtavirtaa. Hänen mukaansa venäläinen valtavirta edustaa Samuel Huntingtonin tyylisistä kulttuurista rasismia, joka ei luokittele ihonväriä, vaan arvomaailmaa. Mallisen mukaan myös suomalainen islam-kritiikki, kuten Timo Vihavaisen ja Jussi Halla-ahon edustama, on kotoisin Venäjältä.


title: Jukka Mallinen

text: Mallisen mukaan Venäjän historiassa erityisesti suomensukuiset vähemmistökansat ovat vaiennettuja vähemmistöjä.


title: Jukka Mallinen

text: Suomi–Venäjä-Seuraa Mallinen pitää "Kremlin käsikassarana", joksi sen ovat muuttaneet Heikki Talvitie ja Paula Lehtomäki. Venäjän Aika -lehdessä Mallinen on hänen mukaansa rinnastettu dosentti Johan Bäckmaniin ja näiden käymä keskustelu "kinasteleviin kylähulluhin".


title: Jukka Mallinen

text: Mallinen oli vuosina 2006–2009 Suomen Pen-klubin puheenjohtaja. Hän nosti Penin profiilia aktiivisella osallistumisellaan, muun muassa Venäjän ja IVY-maiden asioiden kommentoijana. Pen oli muun muassa järjestämässä kynttilämielenosoitusta Venäjän suurlähetystön edessä vuonna 2006 toimittaja Anna Politkovskajan murhan jälkeen. Penissä syntyi Mallisen johdon aikana ristiriitoja muun muassa suhtautumisesta Venäjään.


title: Jukka Mallinen

text: Erityisesti Mallisen toimintaa arvosteli varapuheenjohtaja Rita Dahl, ja myös johtokunta jakaantui asiassa kahtia. Dahl piti Mallisen toimintaa julkisuushakuisena ja syytti tätä sananvapauden rajoittamisesta ja ”uussuomettumisesta”.


title: Jukka Mallinen

text: Mallinen sanoi joutuneensa Tiedonantaja-lehden vainoamaksi ja ”putinistien sylkykupiksi” ja ”autoritääristen ja diktatoristen tahojen” yrittävän soluttaa Pen-järjestöä. Mallinen jätti PEN-järjestön johdon vuonna 2009.


title: Kelly Willie

text: Kelly Willie (s. 7. syyskuuta 1982 Houston, Texas) on yhdysvaltalainen pikajuoksija, jonka päämatka on 400 metrin juoksu.


title: Kelly Willie

text: Nike nimesi Willien 2002 vuoden high school -yleisurheilijaksi. Seuraavana vuonna hän voitti kaksi kansallista high school -mestaruutta ja 2004 hänet valittiin Lousiana State -yliopiston vuoden yleisurheilijaksi. Hän voitti samana vuonna hopeaa NCAA-kilpailuista. Ensimmäisenä opiskeluvuotenaan hän voitti 3 NCAA-viestimestaruutta, yhden 4 x 100 metrin viestijuoksussa ja sekä sisä- että ulkoratojen mestaruudet 4 x 400 metrin viestijuoksussa. Willie selvisi Yhdysvaltain joukkueeseen Ateenan olympialaisiin sijoittumalla seitsemänneksi maan olympiakarsinnoissa 400 metrillä.


title: Kelly Willie

text: Willie oli mukana olympialaisten pitkän viestin alkuerissä, joten hän sai olympiakultamitalin. Hän oli Valencian sisäratojen MM-kisoissa 2008 mukana Yhdysvaltain viestijoukkueessa, joka voitti MM-kultaa.


title: Hyökyaaltoja

text: Hyökyaaltoja oli vuonna 1911 kuvattu suomalainen näytelmäelokuva, jonka ohjasi Teuvo Puro. Elokuvan käsikirjoitus perustui Axel Jäderin romaaniin "Brottsjöar" (Hyökyaaltoja) vuodelta 1891. Elokuva ei päässyt koskaan ensi-iltaan, koska sen tuotantoyhtiöllä ei ollut varaa kehittää elokuvia saman tien. Elokuvan negatiivit lojuivat pitkään purkeissa ja ehtivät vaurioitua käyttökelvottomiksi.


title: Anna-Liisa (vuoden 1911 elokuva)

text: Anna-Liisa oli vuonna 1911 kuvattu suomalainen näytelmäelokuva, jonka ohjasi Teppo Raikas. Elokuvan käsikirjoitus perustuu Minna Canthin näytelmään "Anna Liisa" vuodelta 1895. Elokuva ei päässyt ensi-iltaan, koska sen tuotantoyhtiöllä ei ollut varaa lähettää elokuvan negatiiveja heti kehitettäväksi lähimpään laboratorioon, joka sijaitsi Kööpenhaminassa. Elokuvan negatiivit lojuivat yli vuoden ajan purkeissa ja ehtivät vaurioitua käyttökelvottomiksi.


title: Anna-Liisa (vuoden 1911 elokuva)

text: Elokuvan negatiivia eivät suomalaiset laboratoriot kyenneet työstämään, ja se lähetettiin kahden muun elokuvan negatiivin, "Sylvin" ja "Hyökyaaltojen", kanssa Kööpenhaminaan. Ainoastaan "Sylvi" palasi, kaksi muuta olivat tuhoutuneet.


title: Junot Díaz

text: Junot Díaz (s. 31. joulukuuta 1968 Santo Domingo, Dominikaaninen tasavalta) on yhdysvaltalainen kirjailija ja MIT:n professori. Hän opettaa luovaa kirjoittamista.


title: Junot Díaz

text: Díaz muutti Yhdysvaltoihin kuusivuotiaana vanhempiensa mukana. Hän on kirjoittanut siirtolaisuuden ongelmista. Hänen tunnetuimpia teoksiaan ovat novellikokoelma "Drown" (1996) sekä romaani "Oscar Waon lyhyt ja merkillinen elämä" ("The Brief Wondrous Life of Oscar Wao"), josta hänelle myönnettiin kaunokirjallisuuden Pulitzer-palkinto 2008.


title: Junot Díaz

text: Díaz ehti olla lyhyen aikaa Pulitzer-palkintolautakunnan puheenjohtaja ennen kuin hän palasi rivijäseneksi, kun oli herännyt epäilyksiä hänen syyllistymisestään seksuaaliseen häirintään.


title: Richard Morgan

text: Richard K. Morgan (s. 1965 Lontoo) on brittiläinen tieteis- ja fantasiakirjailija.


title: Richard Morgan

text: Morgan opiskeli Queens’ Collegessa Cambridgessa, ja valmistuttuaan hän opetti työkseen englantia. Hänen esikoisromaaninsa "Muuntohiili" ilmestyi 2002, jonka jälkeen hän ryhtyi täysipäiväiseksi kirjailijaksi. "Muuntohiili" voitti Philip K. Dick -palkinnon, ja Morgan on palkittu myös Arthur C. Clarke -palkinnolla romaanista "Black Man", sekä John W. Campbellin muistopalkinnolla romaanista "Market Forces". Hän oli vuoden 2011 Finnconin kunniavieras.


title: Shamal (albumi)

text:
Shamal on Gong-yhtyeen studioalbumi, joka julkaistiin Virgin Recordsilla vuonna 1975. Tyyliltään se on pääsääntöisesti jatsahtavaa rockia.
Paikoin mukana myös:


title: Kun onni pettää

text: Kun onni pettää oli vuonna 1913 kuvattu suomalainen näytelmäelokuva jonka ohjasi oman käsikirjoituksensa pohjalta Konrad Tallroth. Elokuvassa oli neljä näytöstä ja yhteensä 64 kuvaelmaa (otosta).


title: Kun onni pettää

text: Elokuvan ensi-ilta oli 23. marraskuuta 1913 Helsingin Scala-teatterissa ja se sai yleisesti ottaen myönteisen vastaanoton.


title: Kun onni pettää

text: Elokuvan kuvamateriaali on tuhoutunut, ja sitä pidetäänkin kadonneena elokuvana.


title: Kun onni pettää

text: Elokuva oli tyyliltään melodraama: päähenkilö insinööri Kaj Rittner tekee merkittävän keksinnön ja aluksi kaikki näyttää menevän hyvin mutta sitten hän nai kevytkenkäisen Doris Harrysonin, menettää näkönsä tehdasonnettomuudessa ja lopulta menettää myös tyttärensä tehden lopuksi itsemurhan.


title: OpenMethod

text: OpenMethod on ohjelmistokehitysmenetelmistö, jonka on luonut Digia-yritys.


title: OpenMethod

text:
OpenMethod on lukuisten projektien parhaista käytännöistä muodostettu suomenkielinen ohjelmistokehitysmenetelmistö, joka ohjeistaa liiketoimintalähtöisesti järjestelmien ja liiketoimintaprosessien kehittämistä. OpenMethod toimii eri sidosryhmien välisenä viitekehyksenä
ja yhtenäistää toimintatavat läpi ohjelmistokehityksen koko elinkaaren. Menetelmä on tarkoitettu tietojärjestelmähankkeita itse toteuttaville sekä tietojärjestelmiä ja tietojärjestelmähankkeita ostaville organisaatioille.


title: OpenMethod

text: OpenMethod on kokonaispalvelu, johon sisältyvä menetelmistö ohjaa projektitoteutusta ja järjestelmien ylläpitoa, ja tarjoaa työn tueksi ohjeita, dokumenttipohjia, tarkistuslistoja ja esimerkkejä. Menetelmistön lisäksi OpenMethodin kokonaispalveluihin sisältyy koulutus-, mentorointi- ja projektipalvelut. OpenMethodista julkaistaan uusi versio kaksi kertaa vuodessa.


title: Angela Oker-Blom

text: Angela Oker-Blom on vuonna 1947 syntynyt taiteilija, joka on erityisen tunnettu muotokuvistaan sekä pienistä veistoksistaan, jolla on sielullinen viesti. Oker-Blom teki uransa alkuvaiheessa erityisesti baletti-aiheisia teoksia. Sittemmin hän siirtyi piirtämiseen ja on kuvittanut useita lastenkirjoja ja muita julkaisuja. Veistoksia hän alkoi tehdä 1990-luvulla. Angela Oker-Blom tunnetaan kotikaupungissaan Helsingissä myös ydinvoiman vastustajana sekä yleisesti puhtaan ympäristön puolestapuhujana. Hän on ahkera kirjoittaja, erityisesti Ny Tid -lehdessä.


title: Angela Oker-Blom

text: Oker-Blom on opiskellut taidehistoriaa ja arkeologiaa Helsingin yliopistossa 1960-luvulla ja piirsi myös yliopiston piirustuslaitoksella. Hän on opiskellut myös Accademia di Belle Artissa Roomassa ja Aukusti Tuhkan ateljeessa.


title: Konrad Tallroth

text: Konrad Tallroth (12. marraskuuta 1872 Nurmo – 27. tammikuuta 1926 Helsinki) oli suomalainen elokuvaohjaaja, -käsikirjoittaja ja -näyttelijä.


title: Konrad Tallroth

text: Tallroth aloitti elokuvauransa esiintymällä näyttelijänä vuonna 1913 valmistuneissa elokuvissa "Nuori luotsi" ja "Kesä". Saman vuoden kesällä hän ohjasi omaan käsikirjoitukseensa perustuneen elokuva "Kun onni pettää", joka sai ensi-iltansa marraskuussa 1913. Vuonna 1916 Tallroth ohjasi seuraavan elokuvansa Eräs elämän murhenäytelmä, joka joutui kuitenkin vaikeuksiin sensuurin kanssa eikä sitä voitu esittää Suomessa.


title: Konrad Tallroth

text: Tallroth siirtyi puoleksi vuodeksi Tukholmaan Svenska Biografteater -yhtiön palvelukseen. Hän ohjasi Ruotsissa toukokuun ja marraskuun 1916 välillä kahdeksan elokuvaa, joista kaksi, "Vem sköt?" ja "Allt hämnar sig", ovat säilyneet ja kolmannesta ("Paradisfågeln") on säilynyt osa. Palattuaan Suomeen Tallroth ohjasi vielä kolme elokuvaa ja esiintyi myös näyttelijänä monissa elokuvissa.


title: John Pople

text: John Anthony Pople (31. lokakuuta 1925 Burnham-on-Sea – 15. maaliskuuta 2004 Chicago) oli brittiläinen teoreettinen kemisti. Hän sai Nobelin kemianpalkinnon vuonna 1998 kvanttikemian malleista. Hän jakoi palkinnon Walter Kohnin kanssa.


title: John Pople

text: Pople opiskeli Cambridgen yliopiston Trinity Collegessa ja suoritti alemman korkeakoulututkinnon vuonna 1946. Vuosina 1946–1947 hän työskenteli Bristol Aeroplane Companyn palveluksessa. Sen jälkeen hän palasi Cambridgen yliopistoon ja sai tohtorin arvon matematiikassa vuonna 1951. Vuodesta 1954 Pople toimi Cambridgessa matematiikan lehtorina. Vuonna 1958 hän siirtyi Lontooseen. Vuonna 1964 Pople muutti Yhdysvaltoihin ja työskenteli Carnegie Mellon -yliopistossa. Vuonna 1993 hän siirtyi Northwestern-yliopistoon. Pople säilytti Britannian kansalaisuuden, vaikka viettikin lopun elämäänsä Yhdysvalloissa.


title: John Pople

text: Poplen varhaisimmat tutkimukset kohdistuivat veden statiikkaan. Se oli myös hänen tohtorintyönsä aihe. NMR:n varhaisissa vaiheissa hän opiskeli laitteen teoriaa ja oli yksi aihetta käsittelevän kirjan toimittajista.


title: John Pople

text: Poplen päätyö oli laskennalliset molekyyliorbitaaliteoriat. Hänet tunnetaan piiorbitaaliteorioista, jotka hän, Rudolph Pariser ja Robert Parr olivat kehittäneet ja jotka nykyään tunnetaan Pariser–Parr–Pople-menetelmänä. Myöhemmin hän kehitti CNDO-metodin (Complete Neglect of Differential Overlap) ja INDO-metodin (Intermediate Neglect of Differential Overlap)


title: John Pople

text:
Pople oli Royal Societyn jäsen vuodesta 1961. Vuonna 2003 hänestä tehtiin brittiläisen imperiumin ritarikomentaja.
Pople on saanut Wolfin palkinnon kemiasta vuonna 1992.


title: Abel Muzorewa

text: Abel Tendekayi Muzorewa (14. huhtikuuta 1925 – 8. huhtikuuta 2010) oli Zimbabwen metodistinen piispa, joka toimi Rhodesian pääministerinä maan siirtyessä pois Ian Smithin valkoisesta vähemmistövallasta 1979–1980.


title: Abel Muzorewa

text: Muzorewa oli keskeinen hahmo UANC:ssä (United African National Council), joka oli brittien ja Smithin välisen sopimuksen myötä sallittu mustan väestön puolue Rhodesiassa vuodesta 1971. Robert Mugaben johtama ZANU ja Joshua Nkomon ZAPU olivat vapautusarmeijoina ja sissisotaa käyvinä kiellettyjä. Länsimaat ja Smith asettivat toivonsa Muzorewan liikkeeseen toivoen välttävänsä maan siirtymisen sosialistiselle tielle Mugaben tai Nkomon johtamina. ZANU ja ZAPU toimivat kuitenkin UANC:n muodollisessa yhteydessä alkuvaiheessa. ZANUn johtohahmoista Ndabaningi Sithole oli pitkään Muzorewan kanssa yhteistyössä.


title: Abel Muzorewa

text: Sisällissodan päätyttyä vuoden 1980 vaaleissa Mugaben puolue voitti kuitenkin yksinkertaisen enemmistön Zimbabwen parlamenttiin. Muzorewan ryhmä jäi kolmeen paikkaan.


title: Abel Muzorewa

text: Muzorewa ei kuitenkaan vetäytynyt politiikasta. Hän oli vuoden 1995 presidentinvaaleissa yhä itsevaltaisemmaksi syytetyn Mugaben vastaehdokkaana mutta hävisi selkeästi. Hän myös kirjoitti omaelämäkerran.


title: Christian Theodor Oker-Blom

text: Christian Theodor Oker-Blom (vuoteen 1865 Åkerblom; 7. elokuuta 1822 Sortavala – 9. elokuuta 1900) oli suomalainen upseeri, joka teki uransa Venäjän armeijassa ja nousi lopulta kenraaliksi. Hän toimi myös senaattorina. Christian Åkerblom aateloitiin vuonna 1866 ja otti silloin nimekseen Oker-Blom ja tunnuslausekseen "Oma toimi Luojan apu". Oker-Blom-suku on sittemmin ritarihuoneella Suomen Aatelissuku numero 239.


title: Christian Theodor Oker-Blom

text: Oker-Blom toimi lisäksi sekä Viipurin läänin kuvernöörinä (1866–1882), että senaattorina Helsingissä (1882–1891), jossa hänet tunnettiin hyvin suomalaismielisenä poliitikkona senaattori Yrjö-Koskisen kanssa. Jäätyään eläkkeelle hän edelleen jatkoi kirjoittamistaan yhteiskunnallisesti merkittävistä aiheista. Maanpuolustuskysymykset kuuluivat hänen erikoisosaamisalaansa koko uransa ajan ja hänellä olikin merkittävä rooli siinä, että asevelvollisuus otettiin Suomessa käyttöön.


title: Christian Theodor Oker-Blom

text: Christian Åkerblom oli sortavalaisen kappalaisen ja varakirkkoherran Gustav Vilhelm Åkerblomin poika. Christian ei kuitenkaan seurannut suvun perinnettä teologina tai virkamiehenä. Hän hakeutui Suomen kadettikouluun Haminaan.


title: Christian Theodor Oker-Blom

text: Suomen kadettikoulusta valmistuneilla oli Suomen suurruhtinaskunnan aikaan samat mahdollisuudet luoda uraa Venäjän armeijassa kuin oli parhaista venäläisistä sotakouluista valmistuneillakin. 31-vuotiaana Christian oli ylennetty yliluutnantiksi ja hän sai komennuksen Pietarin sota-akatemiaan. Kaksi vuotta myöhemmin (1855) hän valmistui koulusta ja sai ylennyksen kapteeniksi. Siihen mennessä oli Kriminsota myös syttynyt. Åkerblom ei osallistunut varsinaisiin sotatoimiin, kun hänen joukkonsa lähetettiin turvaamaan Venäjän läntistä rajaa.


title: Christian Theodor Oker-Blom

text: Vuonna 1861 sai Christian komennuksen Suomeen. Hänet nimitettiin esikuntapäälliköksi tulevaan suomalaiseen sotilasalueeseen. Suomalaisen sotilasalueen esikunta oli venäläinen viranomainen ja käsitti Suomessa olevat venäläiset joukot. Tässä toimessa Christian Åkerblom oli kenraalikuvernöörin lähin sotilasneuvonantaja.


title: Christian Theodor Oker-Blom

text: Christian Oker-Blom oli saavuttanut everstin arvon aatelointihetkellä. Hän jäi esikuntaan, vaikkakin hoiti pääasiassa siviilivirkaa ja hänet ylennettiin vielä kenraaliluutnantiksi ja eläköityessään kenraaliksi.


title: Christian Theodor Oker-Blom

text: Christian Oker-Blomin osaamisalue keskittyi lähinnä maanpuolustuskysymyksiin. Toimiessaan esikuntapäällikkönä hän laati ehdotuksen Suomen suurruhtinaskunnan puolustusvoimain uudelleenorganisoinnista. Ehdotuksessaan hän kritisoi voimakkaasti Suomessa sovellettavaa kahta eri miehitysjärjestelmää. Hän puolusti asevelvollisuutta, josta oli tullut entistä tavanomaisempi ulkomailla.


title: Christian Theodor Oker-Blom

text: Saksa-Ranska -sodan perusteella tehtiin Venäjällä 1870 periaatepäätös ottaa käyttöön uusi sotilasjärjestys, mikä käytännössä tarkoitti ratkaisevaa askelta asevelvollisuutta kohden. Seuraavana vuonna Aleksanteri II julkaisi manifestin, jonka mukaan asevelvollisuus koskisi myös Suomea ja kenraalikuvernööri Adlerberg kutsui koolle komitean, jonka tehtävänä oli tutkia mahdollisuuksia asevelvollisuuden soveltamiseksi. Christian Oker-Blom lähetti kenraalikuvernöörille vanhan ehdotuksensa Suomen puolustusvoimain uudelleenorganisoinnista, mutta sai vastaukseksi, että esitys ei enää nykyisissä olosuhteissa ollut ajankohtainen. Oker-Blomia ei myöskään kutsuttu juuri perustetun komitean jäseneksi.


title: Christian Theodor Oker-Blom

text: Christian Oker-Blom päätti vallitsevassa tilanteessa tuoda julki mielipiteensä julkaisemalla esitteen ” Kort öfversigt af försvarskrafternas organisation i närvarande tid”. Esitteessä hän selvitti, kuinka puolustusvoimat oli organisoitu muissa, lähinnä eurooppalaisissa, maissa. Kuten aiemmassa esityksessään oli hänen päälinjansa se, että miehitysjärjestelmä Suomen osalta oli vanhentunut ja vaihtoehto, jonka puolestapuhuja hän oli, oli vakituinen ydinjoukko yhdistettynä yleiseen asevelvollisuuteen, joka oli sovellettu Suomen olosuhteisiin.


title: Christian Theodor Oker-Blom

text: Asevelvollisuus oli valtiopäivien tärkein kysymys vuonna 1877. Christian Oker-Blom osallistui aatelissäädyn kokoukseen ja oli asevelvollisuutta valmistelevan maanpuolustustyöryhmän jäsen. Valtiopäivät hyväksyivät asevelvollisuuteen siirtymisen ja Oker-Blom nimitettiin asevelvollisuuden käyttöönottokomitean ensimmäiseksi puheenjohtajaksi.


title: Christian Theodor Oker-Blom

text: Vuonna 1882, jolloin Christian Oker-Blom nimitettiin senaattoriksi ja tarkemmin ottaen senaatin talousosaston jäseneksi ja siviilitoimituskunnan päälliköksi, havaittiin ensimmäistä kertaa uudet poliittiset ryhmäjaot senaattoreiden nimityksissä. Oker-Blomin lisäksi samana vuonna valittiin fennomaanisen suuntauksen johtajaksi Georg Zacharias Forsman (vuodesta 1884 eteenpäin aateloituna Yrjö-Koskinen) ja liberaalipuolueen johtohahmo Leo Mechelin senaattoriksi. Oker-Blom kuten Yrjö-Koskinenkin laski kuuluvansa fennomaanipuolueeseen. Oker-Blom ja Yrjö-Koskinen seurustelivat keskenään myös yksityiselämässään.


title: Christian Theodor Oker-Blom

text: Oker-Blomien kotona erityisesti rouva Julia Maria Lovisa (o.s. Böckelman) kuuluu kannattaneen J.V. Snellmanin kansallisuus- ja kielioppeja. Christian Oker-Blom omaksui myös ajatuksen, että koulutetun ruotsinkielisen eliitin tehtävä on johtaa vahvan kansallistunteen ja kansallisvaltion rakentamista suomeksi. Suomalainen kulttuuri oli yhteensitova tekijä fennomaanien kansallisuusajatuksessa ja yleinen kansalaiskoulutus oli merkittävässä asemassa kansallisuusprojektin onnistumisessa. Oker-Blom oli ennen aikaansa senaattorina, Viipurin läänin kuvernöörin roolissa, vaikuttanut kansakoulujen rakentamiseen. Hänellä oli merkittävä rooli joidenkin maatalouskoulujen ja seminaarien perustamisessa. Fennomaanit katsoivat yleisen asevelvollisuuden lisäävän mahdollisuuksia vahvistaa eri yhteiskuntaluokkien välisiä suhteita, kun järjestelmä aikaisemmin rasitti eniten maanviljelijöitä. Oli pitkälti Oker-Blomin ansiota, että fennomaanit aikaisessa vaiheessa ajoivat yleistä asevelvollisuutta.


title: Christian Theodor Oker-Blom

text: Christian Oker-Blom kävi ainakin ajoittain ammattiuransa lopulla Venäjällä. Viimeisinä senaatin vuosinaan hänet nimettiin Suomen asioiden komiteaan, joka oli sidoksissa Pietarin ministeriösihteeristöön, joka puolestaan valmisteli ja esitteli Suomen asioita keisarille. Finsk Militär Tidskriftissä olleesta nekrologista käy ilmi, että tämä komiteajäsenyys oli hänelle merkityksettömin tehtävä. Nekrologin kirjoittajan mielestä Oker-Blomilla oli aivan liian avosydäminen ja suorasukainen luonne diplomaattisia kysymyksiä ajatellen. Ennen eläkkeelle hakeutumistaan vuonna 1891 toimi hän hetken aikaa Suomen v.t. kenraalikuvernöörinä kreivi Heidensin virkavapaan aikana.


title: Christian Theodor Oker-Blom

text: Perheeseen syntyi kahdeksan lasta: Aina Maria Elisabet (1852–1920), Axel Hjalmar (1856–1857), Georg Christian (1859–1892), Edgar Ferdinand (1861–1887), Maximilian (Max) Ernst Gustaf (1863–1917), Alexander Julius (1865–1888), Alfons Constantin (1868–1923) ja Hjalmar Christian (1870–1937). Max Oker-Blom teki sittemmin varteenotettavan uran lääketieteen alalla. Vain Max sai miespuolisia jälkeläisiä, jotka kantavat Oker-Blomin sukunimeä.


title: Sigmar Gabriel

text: Sigmar Gabriel (12. syyskuuta 1959 Goslar) on saksalainen SPD:n poliitikko. Hän on toiminut puolueensa puheenjohtaja vuodesta 2009. Hän oli Merkelin I hallituksen ympäristö-, luonnonsuojelu- ja reaktoriturvallisuusministeri vuosina 2005–2009 ja on ollut Merkelin III hallituksen talous- ja energiaministeri sekä varaliittokansleri vuodesta 2013. Aiemmin hän on toiminut Ala-Saksin ministeripresidenttinä vuosina 1999–2003.


title: Sigmar Gabriel

text: SPD:n jäsen Gabriel on ollut vuodesta 1977.


title: Baijerin kristillissosiaalinen unioni

text: Baijerin kristillissosiaalinen unioni eli () on baijerilainen konservatiivinen ja kristillisdemokraattinen puolue Saksassa.


title: Baijerin kristillissosiaalinen unioni

text: Liittotasolla CSU on liittounut sisarpuolueensa Saksan kristillisdemokraattisen unionin (CDU) kanssa ja yhdessä ne muodostavat liittopäivillä parlamenttiryhmän nimeltä "CDU/CSU-Bundestagsfraktion" (tai "die Unionsfraktion"). Tällä hetkellä CDU/CSU-parlamenttiryhmä muodostaa liittohallituksen yhdessä Vapaiden demokraattien (FDP) kanssa. CSU:lla on tässä 17-paikkaisessa liittohallituksessa kaksi ministeriä:, kuljetus-, infrastruktuuri- ja asuntoministeri Peter Ramsauer ja maatalous- ja elintarvikeministeri Ilse Aigner. CSU:lla oli aiemmin Merkelin hallituksessa kolmaskin ministerinsalkku, mutta Karl-Theodor zu Guttenberg, joka on ollut yksi suosituimmista CSU:n poliitikoista, joutui 1. maaliskuuta 2011 eroamaan puolustusministerin tehtävistään väitöskirjansa plagiointikohun takia. Guttenbergin tilalle puolustusministeriksi tuli CDU:n Thomas de Maizière.


title: Baijerin kristillissosiaalinen unioni

text: CSU toimii vain Baijerissa ja on CDU:n sisarpuole, kun taas CDU toimii Saksan 15 muussa osavaltiossa. CSU johti Baijeria absoluuttisella enemmistöllä vuosina 1962-2008, jolloin se menetti enemmistönsä säilyttäen kuitenkin asemansa suurimpana puolueena. Vuodesta 2008 CSU on yhdessä FDP:n kanssa muodostanut Baijerissa koalitiohallituksen.


title: Baijerin kristillissosiaalinen unioni

text: Euroopan parlamentissa puolue kuuluu Euroopan kansanpuolueeseen (EPP) ja sen edustajat EPP-ED-ryhmään.


title: Baijerin kristillissosiaalinen unioni

text: CSU:n ja CDU:n välit ovat olleet koetuksella, ja Marcus Söderin tultua valituksi CSU:n johtoon tammikuussa 2019 ja CDU:llakin on uusi puheenjohtaja, välien toivotaan paranevan.


title: Hilkka Norkamo

text: Hilkka Mari Norkamo, o.s. Forstén (18. marraskuuta 1910 Sippola – 24. maaliskuuta 2004 Kouvola) oli suomalainen kuoronjohtaja ja kääntäjä.


title: Hilkka Norkamo

text: Hänen isänsä agronomi Forstén oli maanviljelystyönsä ohella innokas kuoromies, muun muassa paikallisen mieskuoron johtaja ja isoäitinsä Alma Forsténin kodissa Norkamo sai kuulla konsertteja. Norkamo opiskeli Helsingin yliopistossa kieliä ja vuosina 1931–1934 musiikkia Helsingin konservatoriossa, nykyisessä Sibelius-Akatemiassa. Norkamo toimi vuodesta 1948 kuoronjohtajana Kaakkois-Suomessa, missä hän nosti muun muassa Kuusankosken Kaiku -sekakuoron Suomen valiokuorojen luokkaan.


title: Hilkka Norkamo

text: Suomentajana Norkamo oli hyvin tuottelias. Hänen liki 500 laulukäännöstään edustavat eri musiikkityylejä: "Pieni rumpali" ja "Lintu", "virsi 567" tai joululaulu "Sinivuorten yö". Hänen käännöksiään on tallennettu nuottijulkaisuihin, elokuvaan ja levytyksiin.


title: Hilkka Norkamo

text: Vuodesta 1954 Norkamo johti Sulasolin laulujuhlien juhlakuoroja, teki kiertueita kuorojen kanssa, sai palkintoja ja diplomeja eri musiikkikilpailuista sekä toimi kuoronjohtajana edustustehtävissä. Presidentti Urho Kekkonen myönsi Norkamolle director musices -arvonimen 30.12.1964. Naisista hän oli viides arvonimen saaja ja sijalla 83 kaikista nimitetyistä. Kekkosen myöntämistä 4626 arvonimestä vain 274 tuli naisille.


title: Hilkka Norkamo

text: Hän laati Puolan kansallislaulun suomen sanat.


title: Hilkka Norkamo

text: Vuonna 1935 hän meni naimisiin Leo Norkamon kanssa ja heilla oli neljä tytärtä, Leena, Marja, Päivi ja Kirsti.


title: Ora Lassila

text: Ora Lassila on suomalainen tietokoneohjelmoija.


title: Ora Lassila

text: Lassila työskentelee MIT:n Nokian tutkimuslaboratoriossa Yhdysvalloissa. Hän on ollut myös W3C:n neuvottelukunnan jäsenenä vuodesta 1998 lähtien ja kuuluu Semantic Web Science Association -yhdistykseen. Lassilan oma tutkimuskohde on ollut semanttinen Web vuodesta 1996 asti. Se on yksi keskuksen tutkimuskohteista. Lassila on kirjoittanut aiheesta WWW:n kehittäjän Tim Berners-Leen ja J. Hendlerin kanssa artikkelin, joka oli vuonna 2001 maailman 28. viitatuin IT-alan artikkeli. Kyseessä on tiedon hallinta ja integrointi, eri järjestelmien ja laitteiden keskinäinen ymmärtäminen. Ralph Swickin kanssa Lassila esitteli RDF:n määrityksen.


title: Rippaus

text: Siirtokopiointi () eli rippaus on toiminto, joka mahdollistaa videon tai audioleikkeen tallentamisen tietokoneen kiintolevylle. Siirtokopioinnin yleisimpiä lähdemateriaaleja ovat muun muassa CD ja DVD. Toiminnon yhteydessä poistetaan yleensä myös alkuperäisen sisällön mahdollinen kopiosuojaus ja data voidaan myös pakata häviöttömästi tai häviöllisesti.


title: Rippaus

text: CD-levyn kopioinnissa siirretään levyllä oleva ääniraita kiintolevylle usein MP3-muotoon tai muuhun vastaavaan pakkausmuotoon. DVD:n siirtokopiointi mahdollistaa DVD-levyltä olevan videoaineiston kopioimisen. Yleisiä pakkausmuotoja, joihin DVD:n sisältö muutetaan, ovat Divx ja MPEG. Yleisesti DVD-kopiointitoimintoa saa käyttää vain omien varmuuskopioiden tekemiseen, mutta toimintoa käytetään usein laittomasti vertaisverkkoon laitettavien elokuvien ja videoiden levittämistä varten.


title: Yi So-yeon

text: Yi So-yeon (s. 2. kesäkuuta 1978 Gwangju, Etelä-Korea) on eteläkorealainen astronautti. Hän on ensimmäinen avaruuslennolle lähetetty korealainen ja toinen avaruudessa vieraillut aasialainen nainen. 8. huhtikuuta 2008 Yi lähti Sojuz TMA-12 -lennolle venäläisten kosmonauttien Sergei Volkovin ja Oleg Kononenkon kanssa.


title: Yi So-yeon

text: Yi on valmistunut konetekniikan alalta luonnontieteiden kandidaatiksi ja filosofian maisteriksi. Helmikuussa 2008 hän valmistui biotekniikan alalta filosofian tohtoriksi. Kaikki akateemiset tutkintonsa hän on suorittanut KAIST:ssa.


title: Yi So-yeon

text: Yhteensä noin 32 000 eteläkorealaista oli ilmoittautunut vapaaehtoisiksi Etelä-Korean ensimmäiselle avaruuslennolle. Yi oli yksi kahdesta 25. joulukuuta 2006 valitusta finalistista Korean astronauttiohjelmassa. Toinen oli Ko San, joka oli alun perin valittu tehtävään. Ko joutui kuitenkin luopumaan asemastaan sääntörikkomusten vuoksi.


title: Yi So-yeon

text:
Avaruuslentonsa aikana Yin oli tarkoitus 18 tieteellistä koetta Korean ilmailun ja avaruustekniikan tutkimuslaitokselle () ja antaa medialle suoria haastatteluja Kansainväliseltä avaruusasemalta. Hänen mukanaan oli tuhat banaanikärpästä erityisessä ilmastoidussa säiliössä (Konkukin yliopiston koejärjestely). Yi havainnoi painovoiman ja ympäristötekijöiden muutoksen vaikutusta banaanikärpästen käyttäytymiseen ja genomiin. Muita aiottuja kokeita olivat muun muassa kasvien kasvatus avaruudessa, oman sydämen toiminnan tutkimus ja painovoiman muutoksen vaikutus hänen silmänpaineeseen ja kasvojen muotoon.
Yi palasi Kansainväliseltä avaruusasemalta 11 vuorokautta myöhemmin Sojuz-kapselin kyydissä yhdessä kosmonautti Juri Malentšenkon ja astronautti Peggy Whitsonin kanssa. Sojuz-kapselin paluu tapahtui ennakoitua jyrkemmässä kulmassa ja lentäjät altistuivat yli kymmenen kertaa Maan pinnan painovoimaa suuremmille voimille. Avaruuslentäjien tilaa laskeutumisen jälkeen kuvattiin tyydyttäväksi.


title: Aunessilta

text: Aunessilta on Tampereella entisen Teiskon kunnan alueella Kämmenniemen kaupunginosassa sijaitseva graniittinen, vuosina 1898–1899 rakennettu yksiaukkoinen holvisilta, jonka kokonaispituus on 46,7 metriä ja vapaa aukko 19 metriä. Sillan kaideväli on 4,6 metriä ja alikulkukorkeus 6 metriä. Aunessilta on perustettu kalliolle. Paarlahden sisämaavuonon ylittävän sillan on suunnitellut arkkitehti Georg Schreck. Sillan ylitti Tampereen ja Ruoveden välinen maantie, joka numeroitiin 1970-luvulla seututie 338:ksi. Silta oli yleisen liikenteen käytössä vuoteen 1983 saakka, kunnes sen korvaava Kaitaveden silta valmistui lähistölle. Aunessilta on nykyisin entisöity museosillaksi, ja se on vain kevyen liikenteen käytössä. Sillalle on kulku Kaitaveden sillan pohjoispuolelta olevalta levähdysalueelta. Silta kuuluu Museoviraston inventoimiin valtakunnallisesti merkittäviin rakennettuihin kulttuuriympäristöihin. Sillan mielenkiintoisen muotoinen kiviholvi on Suomen suurin ja pohjoismaisestikin merkittävän kokoinen.


title: Aunessilta

text: Aunessalmi yhdistää Paarlahden Näsijärveen. Salmen puusilta oli rapistunut, ja vuonna 1894 kunnallislautakunta päätti sillan uusimisesta. Arkkitehti Schreckin vuodelta 1896 olevassa ehdotuksessa otettiin kantaa myös salmen kapeuteen vanhan puusillan kohdalla sekä vähäiseen vedensyvyyteen. Hän esitti salmen syventämistä sillan kohdalla koko leveydeltään ja noin 30 metrin pituudelta. Puusillan silta-arkun alla oli toisella rannalla lisäksi kallionkärki ja vierinkiviä vesiliikenteen haittana, joten salmi tulisi ennen uuden sillan rakentamista myös leventää sillan kohdalta, etenkin kun kapeaa kohtaa oli vain 10 metriä. Harmaakivisestä sillasta tulisi ikuinen ja palamaton. Silta tulisi perustaa kalliolle, joka on etelärannalla maanpinnassa eikä pohjoispuolellakaan ole kahta metriä syvemmällä. Schrekin laatima kustannusarvio sillan rakentamiselle oli 50 000 markkaa.


title: Aunessilta

text: Keisarillinen Senaatti tarjosi 10 000 markan valtionavun, joka päätettiin ottaa vastaan. Ensin ei saatu hyväksyttäviä tarjouksia, mutta toisessa huutokaupassa kesäkuussa 1898 sillan sai rakentaakseen ylöjärveläinen kivityömies Frans Malmlund, jolla oli takaajina kolme ylöjärveläistä talollista, ja urakkahinnaksi sovittiin 28 000 markkaa. Sillan tuli olla valmis 1. kesäkuuta 1899. Vuoden 1899 maaliskuuhun mennessä kävi selväksi, että urakoitsija oli tehnyt liian alhaisen tarjouksen. Rahaa oli nostettu jo 27 266 markkaa, mutta työsuoritus oli vasta puolivälissä. Kunta ei suostunut maksamaan Malmlundin vaatimaa loppuosaa urakkasummasta, ja Malmlund kieltäytyi työn jatkamisesta, kuten myös takaajat.


title: Aunessilta

text: Kuntakokous perusti rakennuskomitean hoitamaan sillan rakentamista valmiiksi. Silta valmistui kesällä 1899, ja sen kokonaishinnaksi tuli 66 841,07 markkaa, joka on vuoden 2000 rahassa noin 1 778 000 markkaa. Suomen Pankin laskurin mukaan alkuperäinen summa on vuoden 2011 euroissa 268 000.


title: Aunessilta

text: Sillan rakennustöissä mukana olleen kirvesmies Kalle Virtasen mukaan kivenhakkaajia oli töissä kymmenkunta ja sillan puista tukirakennetta tekemässä 15 kirvesmiestä. Hän kuvaili tukirakennetta vankasta puutavarasta tehdyksi ja tiheäksi sanoen, että "oli se sentään mahdotonta puunhaaskausta". Virtasen mukaan kiviä jouduttiin rahtaamaan Korven vuorilta myös kesällä, koska Malmlund oli hakkuuttanut talvella tuodut kivet "mitättömiksi". Sillan kivet olivat sopineet niin hyvin yhteen, että paikoin ei "sementtilillinkiä" ollut mahtunut yhtään kivien väliin. Siltaan tuli maatäyttö, ja sen selkä tuli siten köyryksi. Sillan päälle tuli Tie- ja vesirakennusten ylihallituksen määräyksestä "sepelikiviä ja sementtiruukia" ja lopuksi noin 15 sentin kerros asfalttia. Arkkitehti Schreck olisi alkuperäisen suunnitelman mukaan päällystyttänyt sillan kannen betonilla. Virtasen mukaan silta oli kuulemma lasketunut sentin, kun "varmu" laskettiin alas, ja hän arveli sen johtuneen siitä, että kivien raoissa olleet "pienet nypyt murtu pois".


title: Aunessilta

text: Rakennuskomitean tehtäviin kuului myös periä Malmlundilta takaisin kunnalle aiheutunut taloudellinen vahinko. Korvausta määrättiin käräjillä kaikkiaan 28 341,07 markkaa, joka oli kunnan vaatima määrä. Malmlund oli lähes varaton, joten takuumiehet joutuivat maksamaan summan. Kaksi heistä menetti talonsa.


title: Cecilia Tait

text: Cecilia Tait Villacorta (s. 2. toukokuuta 1962 Miraflores, Peru) on perulainen poliitikko ja entinen lentopalloilija.


title: Cecilia Tait

text: Tait voitti olympiahopeaa Soulissa 1988. Hän edusti maataan kolmissa kesäolympialaisissa (Lisäksi Moskovassa 1980 ja Los Angelesissa 1984). Maailmanmestaruuskilpailuista hän saavutti hopeaa kotikisoistaan 1982 ja pronssia vuonna 1986. Hän voitti myös Etelä-Amerikan mestaruuden neljästi (1979, 1983, 1985, 1987).


title: Cecilia Tait

text: Urheilu-uransa jälkeen Tait on keskittynyt politiikkaan. Hänet valittiin Limasta parlamenttiin vuonna 2000 ja myös vuonna 2001 presidentti Alberto Fujimorin eron jälkeen järjestetyissä uusissa vaaleissa. Tait istui parlamentissa vuodet 2000–2006.


title: Georg Schreck

text: Georg Wilhelm Ismael Schreck (25. helmikuuta 1859 Hämeenlinna – 15. maaliskuuta 1925 Tampere) oli suomalainen Tampereella asunut arkkitehti, joka harjoitti laajaa rakennus-, urakointi- ja liiketoimintaa.


title: Georg Schreck

text: Schreck toimi opettajana Helsingin Rakennusmestarikoulussa vuosina 1882–1885, Tampereen teollisuuskoulun rakennusosastolla vuosina 1886–1915 ja samaan aikaan koulun johtajana vuoteen 1912 saakka. Hän suunnitteli muun muassa Tampereen Raatihuoneen (1890), Teiskon Aunessillan (1899) ja Ahvenanmerellä Suomen ja Ruotsin rajalla sijaitsevan Märketin majakan (1885).


title: Georg Schreck

text: Schreck perusti . Hän omisti Tampereella talon osoitteessa Hallituskatu 25 sekä Pohtolan kartanon Ylöjärvellä. Hän toimi kunnallispolitiikassa ja Tampereen Teknillisessä Seurassa. Vuonna 1893 Schreck meni naimisiin Anna Katariina Forsmanin kanssa. Liitosta syntyivät lapset Katri, Erik, Matti, Mary, Kaarlo ja Arne.


title: Georg Schreck

text: Georg Schreckin pojan Matti Schreckin tyttärentytär kirjailija Päivi Tapola on kirjoittanut arkkitehdin elämäkerran (Rakentajan elämä - Georg Wilhelm Ismael Schreck, 2011).


title: Pearl McGonigal

text: Pearl Kathryne McGonigal CM, OM (s. 10. kesäkuuta 1929) on kanadalainen poliitikko, joka toimi Manitoban provinssin ensimmäisenä naispuolisena varakuvernöörinä aikavälillä 23. lokakuuta 1981 – 11. joulukuuta 1986.


title: Pearl McGonigal

text: McGonigal syntyi Saskatchewanissa. Hän kuului poliittisen uransa aikana St. James-Assiniboian sekä Winnipegin kaupunginvaltuustoihin ja toimi Winnipegin varapormestarina vuosina 1979–1981.


title: Pearl McGonigal

text: McGonigal sai nimityksen Kanadan (1994) ja Manitoban ritarikuntiin (2000). Hän on julkaissut kolumneja.


title: Torso

text: Torso, eli yläruumis, on anatominen termi, joka tarkoittaa eläimen tai ihmisen keskivartaloa pois lukien sen ulokkeet; pää, kädet ja jalat. Torsoon kuuluvat olennaisesti rintakehä ja alavatsa.


title: Mithril

text: Mithril on fantasiakirjailija J. R. R. Tolkienin teokseensa "Taru sormusten herrasta" keksimä kuvitteellinen kallisarvoinen metalli. Tolkien lisäsi maininnan mithrilistä myös aiemmin ilmestyneeseen teokseensa "Hobittiin" vuoden 1966 tarkistetussa laitoksessa.


title: Mithril

text: Tolkienin mukaan mithril muistuttaa hopeaa, mutta on paljon kevyempää, yhtä helposti muokattavaa kuin kupari ja silti terästä kovempaa. "Tarun sormusten herrasta" mukaan mithril on äärimmäisen kallisarvoista, sillä sitä löytyy koko Keski-Maasta ainoastaan kääpiöiden kaivoksista Moriassa – joskin eräissä "Keskeneräisten tarujen kirjan" sisältämissä teksteissä viitataan metallia löytyneen aikanaan myös Númenorin saarivaltakunnasta. Morian kääpiöiden rikkaus oli perustunut nimenomaan mithriliin, jota kauppaamalla he olivat saaneet kaiken muun tarvitsemansa. Sen arvo oli tuolloinkin ollut kultaan verrattuna kymmenkertainen. Kun Morian valtakunta sitten tuhoutui, kävi mithril mittaamattoman arvokkaaksi, sillä sitä oli saatavissa vain hyvin vähän. Mithrilistä voitiin takoa kaikenlaista, ja haltiat valmistivat siitä ainoastaan kuun ja tähtien valoa heijastavaa ithildiniä, jota käytettiin muun muassa Morian länsiportin koristeluun.


title: Mithril

text: Tolkienin kirjoissa mainitaan useita mithrilistä valmistettuja esineitä, mutta niistä suurimman roolin saa Smaug-lohikäärmeen aarteisiin kuulunut panssaripaita, jonka Thorin Tammikilpi lahjoittaa Bilbo Reppulille kirjassa "Hobitti". "Tarussa sormusten herrasta" Bilbo luovuttaa paidan edelleen perijälleen Frodolle. Morian kääpiökaivoksissa vain mithrilpaidan ihmeellinen kestävyys pelastaa Frodon, kun valtava örkkipäällikkö yrittää syöstä peitsen hänen lävitseen. Hän saa vain ruhjeita ja mustelmia, vaikka muut luulevat hänen jo varmasti kuolleen.


title: Mithril

text: Tolkien keksi mithrilin kirjoittaessaan "Tarun sormusten herrasta" Moriaa käsittelevää osuutta. Aiemmin ilmestyneeseen "Hobittiin" hän lisäsi maininnan mithrilistä vasta vuonna 1966 kirjan kolmanteen laitokseen. Samalla hän teki muitakin pieniä muutoksia, joilla hän pyrki saattamaan teoksen paremmin yhteensopivaksi "Tarun sormusten herrasta" kanssa. Alkuperäisessä vuoden 1937 laitoksessa Bilbon lahjaksi saaman panssaripaidan kerrotaan olevan tehty ”hopeoidusta teräksestä” ("silvered steel"). Uuteen laitokseen Tolkien muokkasi kuvausta niin, että paidan valmistusmateriaaliksi mainitaan "Tarun sormusten herrasta" kirjoittamisen myötä kehittyneen taustatarinan mukaisesti mithril.


title: Mithril

text: Nimi mithril on Tolkienin keksimää harmaahaltiakieltä sindaria ja tarkoittaa ”(vaalean)harmaata säihkettä”. Yhteiskielellä metalli tunnettiin aito- ja morianhopeana. Kääpiöt eivät koskaan paljastaneet mithrilin nimeä omalla tarkoin varjellulla äidinkielellään.


title: Mithril

text: Kuten monet muutkin Tolkienin ideat, mithril on omaksuttu useisiin myöhemmin luotuihin fantasiamaailmoihin niin kirjallisuudessa kuin rooli- ja videopeleissäkin. Toisinaan metallin nimeä on tosin muunnettu lievästi arvatenkin tekijänoikeuskiistojen välttämiseksi, esimerkiksi muotoon "mithral" ja "mythril". Myös metalliin liitetyt ominaisuudet saattavat vaihdella. Muun muassa peleissä "Nethack", "Dungeons & Dragons", "World of Warcraft", "RuneScape", "Final Fantasy", "Kingdom Hearts" ja "" mithril esiintyy muodossa tai toisessa. Mithril esiintyy myös n "Forgotten Realms "-romaaneissa.


title: Mithril

text: Mithril lisättiin hakusanana arvovaltaiseen englannin kielen sanakirjaan "Oxford English Dictionaryyn" vuonna 1976 ilmestyneessä täydennysosassa. Määritelmä oli ”name given by J.R.R. Tolkien to a mythical precious metal”. Mithril oli ensimmäinen OED:n hakusanaksi hyväksytty Tolkienin kehittämiin haltiakieliin pohjaava sana.


title: Mattila

text: Mattila on yleinen suomenkielinen suku- ja paikannimi.Mattila on monien muiden -la-/-lä-päätteisten suomalaisten sukunimien tapaan talonnimiin perustuva nuorehko länsisuomalainen sukunimi. Talonnimestä on tullut sukunimi sitä kautta, että sitä on käytetty myös asukkaiden lisänimenä ja sitä kautta siitä on myöhemmin tullut talon siihen asti sukunimettömien asukkaiden sukunimi. Kuten miehen etunimestä -la/-lä-johtimella johdetut suomalaiset talonnimet yleensäkin, talonnimi Mattila on syntynyt siten, että talolle on johdettu nimi isännän nimestä. Mattila on Suomen yleisin etunimestä -la/-lä-johtimella johdettu sukunimi ja toiseksi yleisin kaikista Suomen -la/-lä-johtimellisista sukunimistä (yleisin on Mäkelä).


title: Art Phillips

text: Art Phillips (12. syyskuuta 1930 – 29. maaliskuuta 2013) oli kanadalainen liberaalipuolueen poliitikko. Hän toimi Vancouverin kaupungin pormestarina Brittiläisessä Kolumbiassa vuosina 1973–1977.


title: Art Phillips

text: Phillips istui lyhyesti Kanadan parlamentin jäsenenä vuosina 1979–1980.


title: Avaruussukkulan päämoottori

text: Avaruussukkulan päämoottori on avaruussukkulan laukaisussa käytettävä rakettimoottori. Niitä on sukkulassa kolme. Moottorit rakensi Pratt & Whitneyn Rocketdyne-divisioona. SSME:n vaihtoehtoinen nimitys on RS-24. Päämoottorien lisäksi sukkulan laukaisussa käytetään kahta booster-rakettia.


title: Anneke van Giersbergen

text: Anneke van Giersbergen (s. 8. maaliskuuta 1973) on alankomaalainen muusikko, joka tunnetaan parhaiten The Gathering -yhtyeen entisenä laulajana. Nykyään hän vaikuttaa sooloprojektissaan Agua de Annique. Hän myös laulaa Devin Townsendin albumeilla "Addicted", "Epicloud" ja "Z²". Anneke vierailee Amorphiksen levyllä "Queen of Time", jossa hän laulaa "Amongst Stars" -kappaleessa.


title: Trine Qvist

text: Trine Qvist (s. 8. kesäkuuta 1966) on tanskalainen curlingpelaaja. Hän on saavuttanut urallaan muun muassa olympiahopeaa Naganosta 1998 ja hopeaa saman vuoden MM-kisoista Kamloopsista.


title: Limingan museoalue

text: Limingan museoalue on vanhassa Limingassa Liminganjokivarressa Rantatiellä sijaitseva alue, johon kuuluvat oopperalaulaja Abraham Ojanperän muistoa kunnioittava Muistokoti Aappola, Limingan kotiseutumuseo sekä taidemaalari Vilho Lammen tuotantoa ja esineistöä esittelevä Vilho Lampi -museo. Limingan museoalue kuuluu Liminganjokivarren maisemakokonaisuuteen, joka on luokiteltu valtakunnallisesti merkittäväksi rakennetuksi kulttuuriympäristöksi. Museoalue on avoinna kesäisin tiistaista sunnuntaihin kello 12–18, ja se on maanantaisin ja juhannusaattona suljettu.


title: Limingan museoalue

text: Muistokoti Aappola on aikansa johtavan suomalainen laulutaiteilija ja pedagogi Abraham Ojanperän (1856–1916) entinen huvila ja koti, joka nykyään toimii osana museoaluetta. Ojanperä rakennutti sen taiteilijahuvilakseen vuonna 1912. Aappolassa on esillä keskeinen osa kuuluisan liminkalaisen laulajan jäämistöstä.


title: Limingan museoalue

text: Rakennus päätyi Ojanperän haltuun hänen sisareltaan Anna Ojanperältä, ja Ojanperä rakennutti vuosina 1908–1910 talon kansakoulun puoleiseen osaan jatkoksi huvilamaisen kaksikerroksisen jatkon parvekkeineen. Tässä yhteydessä talon nimi muutettiin Aappolaksi. Nykyisin Limingan kunnan hallinnassa oleva museo otettiin käyttöön vuonna 1917 eli samana vuonna kuin Suomi itsenäistyi. Aappolan pihapiiriin kuuluvat renkitupa ja aitta.


title: Limingan museoalue

text: Ojanperä vietti Aappolassa paljon lomiaan ja elämänsä loppukuukaudet. Hänen tiedetään lauleskelleen huvilansa parvekkeelta naisille serenadeja. Muistokodissa on esillä myös Eetu Iston maalaama Ojanperän öljyvärimuotokuva. Maalaus valmistui vuonna 1905.


title: Limingan museoalue

text: Limingan kotiseutumuseo on kulttuurihistoriallinen paikallismuseo, jonka rakennuksiin on koottu alueen historiaan liittyvää esineistöä, josta pääosa on maatalousesineistöä. Kotiseutumuseoon kuuluvat muun muassa kalastus- ja maitotalousaitat, jyvämakasiini ja Limingan 500-vuotisjuhliin vuodeksi 1977 rakennettu perinnehalli, johon on koottu maatalouskoneita sekä työ- ja ajokaluja. Alueelle siirretyn entisen pitäjän lainamakasiinin ja aitan lisäksi alueeseen kuuluu vanha tuulimylly.